5 Filem Popular Yang Hanya Dibintangi Seorang Pelakon

Sebuah filem biasanya akan membawa jalan cerita yang mempunyai naik turun babak, memerlukan sokongan ramai watak di dalamnya bagi menjayakan jalan cerita.

Keperluan pelbagai jenis watak sama ada sebagai pelakon utama, pembantu mahupun sebagai pelakon tambahan yang ditugaskan mencipta situasi yang diperlukan, ditagih untuk menghidupkan filem.

Namun ada juga sesetengah filem yang jalan ceritanya cukup kuat untuk didokong hanya seorang pelakon, yang akan menentukan sepenuhnya kejayaan atau kegagalan filem tersebut.

Tidak banyak produser berani mengambil risiko sebegini, tetapi mana yang berani mencuba; berjaya mendapat hasil unik yang membuatkan penonton teruja.

Sebuah filem yang sudah hampir 40 tahun diterbitkan, 'Secret Honor' memaparkan pelakon veteran (ketika ini) Philip Baker Hall sebagai bekas Presiden Amerika Syarikat, Richard Nixon yang berhadapan dengan tekanan hidup selepas kejatuhan beliau akibat skandal Watergate yang melanda negara itu.

Skandal itu menjadi fokus utama perubahan tahap psikologi watak Nixon menerusi lakonan Baker Hall, gemar bermonolog sendirian membincangkan tentang kejadian yang telah menimpanya serta cuba mencari jalan keluar daripada pelbagai dakwaan yang melanda dirinya.

Lakonan Baker Hall dalam filem ini yang dilakukan secara sendirian dalam satu lokasi, dipuji pengkritik era tersebut. Filem ini kekal unggul mengekalkan penilaian 7.3 bintang di IMDB serta kerap disebut apabila isu berkaitan Nixon ditimbulkan.

Selepas membunuh ibunya sendiri, Peter Snowden (David Oyelowo) mula berhadapan dengan realiti tindakan yang telah dilakukan dirinya.

Dia cuba memulakan kehidupan seperti biasa namun gagal, sebelum mengambil keputusan merakamkan apa saja yang difikirkan ketika itu ke dalam bentuk video untuk tontonan pengikut laman beliau.

Snowden turut perlu menyelesaikan bagaimana mahu menguruskan mayat ibunya yang masih ada di dalam rumah.

Dengan menjadikan fokus kepada hubungan teknologi serta interaksi antara Snowden dengan pengikutnya  setiap kali bersiaran sebagai tunjang utama, filem ini diterima baik pengkritik dengan lakonan solo Oyelowo dipuji; berkesan memaparkan naik turun psiki wataknya.

Ketika ini, laman web agregator Rotten Tomatoes meletakkan skor Nightingale pada kadar 82%, menandakan penerimaan positif penonton terhadap filem ini.

Filem sunyi memaparkan aktor legenda Robert Redford, 'All Is Lost' memaparkan watak lelaki tidak bernama lakonan Redford yang terdampar di lautan atas sebuah perahu sendirian, selepas sebuah kemalangan melibatkan kapal yang dinaikinya.

Sepanjang filem ini, lelaki itu cuba untuk menyesuaikan diri dengan norma baru beliau (haha) untuk terus kekal hidup, belajar menangani bencana yang hadir serta mengerti kepayahan hidup.

Lakonan Redford dalam filem ini mendapat tepukan bergemuruh semasa hari tayangan pertamanya, dipuji kerana berjaya membuatkan penonton merasai pahit manis dan jatuh bangun yang ditempuhi watak sepanjang filem.

'All Is Lost' mendapat reaksi positif majoriti pengkritik filem dengan 94% skor di Rotten Tomatoes serta 7.98 di IMDB. Kiranya, filem ini layak dikatakan sebuah klasik moden.

Penulis harus jelaskan, penulis gagal menghabiskan filem ini kerana rasa takut yang melanda akibat tekanan tempat sempit. Jadi penulis hanya mengetahui penamat filem ini melalui tulisan di laman Wikipedia serta perbincangan pihak lain di internet.

Begitulah berjayanya filem ini memaparkan rasa gementar yang akan dihadapi seseorang yang terperangkap dalam ruangan sempit.

Selepas ditangkap kumpulan pengganas di Iraq, Paul Conroy (Ryan Reynolds) dijadikan tebusan, dikurung dalam sebuah keranda yang ditanam dalam tanah bertemankan sebuah pemetik api dan telefon.

Sepanjang filem tersebut, Conroy terus berkomunikasi dengan banyak pihak termasuklah kumpulan pengganas yang menanam dirinya dalam usaha memastikan wang tebusan berjaya dibayar. Akibat insiden yang berlaku berhampiran, keranda yang menempatkan Conroy pecah; menyebabkan pasir mula perlahan-lahan memenuhi ruangan, memendekkan lagi masa yang dia ada untuk cuba menyelamatkan diri.

Berbeza dengan watak komedi yang selalu dibawanya, lakonan Reynolds dalam filem ini dipuji ramai. Filem 'Buried' juga mendapat ulasan baik, diberikan skor 86% di Rotten Tomatoes serta 7.3 di IMDB.

Tom Hardy (Warrior, Mad Max Fury Road) memang seorang pelakon yang sangat versatil dan filem 'Locke' menjadi bukti dia mampu membawa sebuah filem cereka seorang diri.

Sepanjang durasi filem ini, Ivan Locke (Hardy) hanya duduk memandu sebuah kereta BMW X5 berkomunikasi dengan watak-watak lain melalui telefon ketika sedang dalam perjalanan dari Birmingham ke London; selepas hubungan sulitnya dengan seorang wanita mengakibatkan wanita tersebut mengandung, walaupun Locke sudah berumah tangga.

Dalam perjalanan ke London bagi menemani wanita tersebut melahirkan anak luar nikah mereka, Locke perlu berhadapan dengan bermacam situasi melibatkan karier, isu peribadi serta masa depan keluarganya yang kini bertambah menjadi dua.

'Locke' diterima baik majoriti peminat filem, mendapat 91% skor di laman web Rotten Tomatoes serta 7.7 di IMDB.

Lakonan solo Hardy sepanjang filem serta reaksinya terhadap semua kejadian yang menimpanya dipuji banyak pihak, menaikkan reputasi Hardy sebagai salah seorang pelakon British paling berjaya di Hollywood.


5 Produk Jenama China Yang Kini Sudah Menguasai Pasaran Malaysia

Tidak lama dahulu, produk keluaran jenama China masih membawa stigma sebagai barangan tidak berkualiti serta mudah rosak.

Stigma yang berusia puluhan tahun itu menyebabkan apa saja barangan yang membawa label 'made in China' hilang reputasinya sebelum dijual lagi.

Bagaimanapun usaha besar-besaran kerajaan China dalam memperbaiki serta mengubah persepsi itu berjaya mengubah pandangan tersebut; walau mengambil masa yang panjang.

Tanpa kita sedari kini produk jenama China bukan sahaja sudah berjaya menambat hati orang ramai, malahan ada yang menjadi penanda aras dalam industri. Anda perasan tak perubahan ini berlaku, berdasarkan permintaan pengguna negara kita?

Berbanding produk lain dalam senarai ini, jenama tayar dari China masih belum layak dikatakan berjaya di Malaysia. Stigma-stigma yang sebelum ini ada belum benar-benar berjaya dikikis.

Namun andaa mungkin tidak perasan semakin banyak kenderaan di jalan raya kita telah bertukar kepada tayar jenama China.

Cuba anda perhatikan kerana perkara ini sebenarnya sedang berlaku dengan lebih kerap, ramai sudah memilih untuk meletakkan tayar China sebagai alternatif berbanding jenama terkenal seperti Goodyear, Bridgestone, Dunlop, Silverstone dan sebagainya.

Jenama Linglong merupakan jenama paling mencuri tumpuan. Penulis juga kerap menemui tayar jenama Goodride dijual selain Sailun dan Wanli serta beberapa jenama lagi.

Walau bagaimanapun setakat ini penulis berat untuk bereksperimen dengan tayar China kerana persepsi negatif dalam mental penulis masih ada. Tayar ni bukan senang-senang nak tukar macam tu saja kalau tak puas hati.

Tahukah anda syarikat penerbitan permainan video terbesar di dunia merupakan sebuah syarikat dari China?

Syarikat gergasi Tencent kini mendominasi pasaran dunia melalui pembelian syarikat-syarikat penerbitan yang sudah terkenal mewujudkan rangkaian besar studio penerbitan di bawah kendalian mereka.

Industri permainan video di China sebenarnya sudah wujud sejak era 1980-an lagi namun hanya dalam dekad ini, peranan mereka dalam industri tidak lagi boleh dinafikan.

Berikutan larangan penjualan konsol permainan video oleh kerajaan China satu masa dahulu, pasaran China mengkhususkan kepada penghasilan judul mobil, dalam talian dan sistem komputer, menggiatkan usaha studio penerbitan di China bergerak aktif dalam penghasilan karya untuk pasaran domestik.

Studio seperti Perfect World mempunyai peminat mereka sendiri di Malaysia yang setia. Syarikat gergasi Blizzard mewujudkan kerjasama dengan syarikat China, NetEase membangunkan judul mobil bagi siri 'DIablo Immortal' yang bakal muncul.

Tencent pula merupakan pemilik kepada judul permainan popular League of Legends serta menjadi pemegang saham dalam syarikat penerbitan besar Eropah seperti Activision, Epic Games dan Ubisoft.

Sebut tentang perkakasan elektronik rumah, jenama dari Taiwan, Korea Selatan dan Jepun akan disebut sebagai pendahulu.

Nama besar seperti Sony dan Samsung menjadi pilihan utama selain General Electrics dari Amerika Syarikat, Electrolux dari Sweden, Philips dari Belanda serta bermacam lagi jenama lain yang ada.

Promosi besar-besaran yang dijalankan pengeluar jenama China seperti HiSense, TCL serta Haier yang sebenarnya sudah lama bertapak di Malaysia, mula mendapat perhatian serius daripada peminat barangan perkakasan rumah - dibantu reputasi yang semakin bersinar.

Jenama Midea yang merupakan pengeluar barangan perkakasan elektrik terbesar dunia juga kembali mensasarkan pasaran negara kita dengan taktik pemasaran agresif serta rekaan yang lebih moden, membuka hati pengguna dengan harga rendah serta tawaran yang berbaloi.

Usaha untuk membawa masuk kenderaan jenama China bermula berdekad lamanya, namun kebanyakan kereta mereka dikritik ketinggalan 10 ke 20 tahun kebelakang dari segi rekaan serta teknologi.

Jenama seperti Cherry, Changan dan Borgward gagal mendapat sambutan meriah, sebelum Great Wall dan Haval berjaya bertapak dengan lebih kukuh; namun masih belum layak ditabal berjaya memecah pasaran.

Kerjasama di antara Geely dan Proton harus diakui sangat membantu dalam menghapuskan stigma rakyat Malaysia tentang kereta China, membuatkan model-model jenama Geely yang kini dipasarkan sebagai Proton menjadi idaman peminat kereta nasional.

Keyakinan orang ramai turut dibantu oleh teknologi Geely yang terbukti, hasil penggabungan teknologi sedia ada dengan teknologi Volvo dari Jerman. Dibantu rekaan yang lebih asli  dan moden berbanding cubaan-cubaan jenama China sebelumnya yang nampak ketandusan idea.

Jika sebelum ini pasaran kereta Malaysia dikuasai jenama tempatan, Jepun dan Korea Selatan bagi pasaran bawah RM100 ribu; usahasama Proton/Geely menjadi kejayaan besar pertama kenderaan China memecah masuk pasaran kita - membolehkan kereta China dijual dalam kuantiti yang besar.

Di antara semua produk jenama China yang paling berjaya memecah pasaran negara kita, telefon adalah penggerak utama China memperbaiki reputasi buruk mereka selama ini.

Jenama seperti Nokia, Samsung, Sony serta Apple yang lebih sinonim sebagai jenama rebutan mula tergugat oleh taktik pemasaran jenama China, yang menawarkan telefon pintar berspesifikasi tinggi pada harga tak masuk akal.

Jenama Huawei yang sebelum ini hanya dikenali sebagai jenama modem untuk sistem Streamyx mula diangkat statusnya. Jenama Oppo dan Vivo melancarkan taktik pemasaran agresif menggunakan hak penajaan acara-acara besar dunia bagi menjual nama mereka. Xiaomi dan OnePlus mempunyai peminat setia yang dibentuk bertahun lamanya. Jenama kurang disebut seperti Meizu pun mampu bertahan di pasaran kita.

Lambakan jenama telefon pintar China ke Malaysia merupakan satu fenomena perubahan permintaan yang menarik untuk dikaji dengan lebih mendalam.

Bagaimanapun, harus diingatkan; untuk setiap telefon murah, pasti ada sebab kenapa telefon itu mampu dijual pada harga sedemikian rupa.


Kisah Kesilapan Matematik Mudah Yang Merugikan NASA RM2.28 Bilion

Bagi sesetengah orang, matematik bukanlah sesuatu yang mudah. Walaupun begitu, anda mungkin tidak pernah melakukan kesalahan matematik yang menyebabkan kerugian berbilion-bilion ringgit.

Pada tahun 1999, NASA melakukan misi menghantar satelit untuk mengorbit Marikh namun ia telah terbakar dan meletup serta-merta setelah tiba di planet itu.

Mereka cuba mengesan masalah yang menyebabkan kemusnahan itu berlaku dan mendapati ia berpunca daripada satu kesalahan matematik yang tersangat mudah.

Malah, anda sendiri mungkin tidak akan melakukan kesalahan mudah tersebut.

Untuk memahami bagaimana masalah ini boleh berlaku dan mengapa ia menyebabkan kerugian yang tersangat besar, kita perlu memahami tentant unit komunis yang juga dikenali sebagai sistem metirk.

Sebelum sistem metrik wujud, dunia agak kelam-kabut dan semua orang menggunakan sistem pengukuran yang berlainan, mengikut pemahaman sendiri.

Tetapi semuanya mula berubah di Perancis di mana sistem metrik mula-mula dicipta pada 1790-an, apabila mereka memutuskan untuk menwujudkan satu sistem yang masuk akal.

Jerman dan Itali kedua-duanya pada ketika itu terdiri dari sekumpulan negara bebas yang berbeza yang mana masing-masing menggunakan bentuk pengukuran yang berlainan.

Dan ini membuatkan hidup mereka menjadi sangat sukar kerana setiap kawasan menggunakan sistem pertukaran yang tidak boleh difahami oleh kawasan lain.

Penciptaan sistem metrik oleh Perancis ini memudahkan urusan dan ia kemudiannya mula diguna pakai oleh Jerman dan Itali.

Sistem ini mula popular di seluruh Eropah dan tersebar ke wilayah jajahan mereka, yang terletak di merata-rata tempat.

Ia diikuti oleh Sepanyol, Portugal, Belanda, Austria dan Empayar Uthmaniyyah menggunapakai sistem ini pada abad ke-19, namun negara-negara lain mengambil masa yang lebih lama untuk menerimanya.

Rusia mula menggunakan sistem metrik pada tahun 1918 selepas Revolusi Rusia. Jepun dan China mengikuti jejak langkah ini pada tahun 1920-an, manakala India pula sejurus selepas mencapai kemerdekaan daripada Britain.

Menjelang tahun 1960-an, semua negara di Eropah menggunapakai sistem metrik kecuali United Kingdom dan Ireland.

Negara berbahasa Inggeris biasanya merupakan komuniti paling perlahan di dunia dalam menggunapakai sistem metrik dan sebab utamanya adalah mereka berasakan bahawa ciptaan mereka iaitu unit pound, inci dan yard adalah lebih masuk akal.

Ia kemungkinan juga disebabkan oleh tidak mahu menggunapakai hasil ciptaan Perancis, yang merupakan musuh mereka pada ketika itu.

Namun akhirnya United Kingdom "menyerah kalah" dan menerima sistem metrik, diikuti oleh Ireland, New Zealand dan Australia beberapa tahun kemudian serta Kanada pada tahun 1973.

Sehingga tahun 2019, semua negara di seluruh dunia menggunakan sistem metrik kecuali tiga buah negara iaitu Myanmar, Liberia dan sudah tentu, Amerika Syarikat yang merupakan negara bahasa Inggeris yang terakhir tidak menerima sistem ini.

Malah, sistem metrik mempunyai sejarah yang rumit di Amerika Syarikat.

Pada tahun 1975, kerajaan persekutuan AS menggunapakai sistem metrik sebagai sistem ukuran rasmi bagi ketenteraan dan agensi kerajaan.

Namun, kebanyakan orang dan perniagaan swasta di sana pada ketika itu masih menggunakan sistem Inggeris atau sistem imperial.

Dan inilah yang menjadi punca kepada bencana kejuruteraan pada tahun 1999.

Sebagai agensi kerajaan perseketuan AS, NASA menggunakan sistem metrik untuk menjalankan urusan mereka namun sebagai perniagaan swasta, subkontraktor mereka iaitu Lockheed Martin masih menggunakan sistem lama.

NASA menyatakan dengan jelas dalam kontrak mereka bahawa kesemua subkontraktor di bawah mereka perlu menukar ukuran kepada sistem metrik, namun ia tidak dipatuhi oleh Lockheed Martin.

Lockheed Martin mencipta dan membina satelit tetapi mereka menyerahkan data kepada para jurutera NASA dalam bentuk yang berlainan.

Unit daya yang sepatutnya dinyatakan dalam newton metrik, telah dinyatakan dalam bentuk pound oleh Lockheed Martin.

Para jurutera NASA yang tidak menyedari bahawa unit tersebut dinyatakan bukan dalam bentuk metrik, meneruskan kerja mereka tanpa ragu

Satelit tersebut dilancarkan tanpa seorang pun menyedari masalah itu dan selepas 10 bulan mengembara dengan kos melebihi $327 juta bersamaan dengan RM2.28 bilion pada hari ini, satelit itu musnah hanya dalam masa beberapa saat.

Satelit yang diberi nama Mars Climate Orbiter itu sepatutnya mengorbit Marikh dari jarak 150 kilometer.

Namun disebabkan kesilapan penukaran unit, ia mengorbit planet itu pada jarak 57 kilometer dari permukaannya yang menyebabkan ia terbakar dan meletup.

Pengajaran di sini adalah matematik adalah sesuatu yang sentiasa rumit bukan sahaja kepada orang biasa tetapi para saintis yang hebat dan jurutera di tahap tertinggi juga boleh melakukan kesilapan mudah.

Namun, perkara paling penting yang boleh diambil dari kisah ini adalah ketidaksepakatan boleh mengundang padah terutamanya jika ada pihak yang berasa mereka lebih hebat daripada yang lain.


5 Lokasi Di Bumi Di Mana Graviti 'Gagal' Berfungsi Dengan Betul

Kita pasti beranggapan tarikan graviti berfungsi di keseluruhan permukaan bumi, menarik kita turun dan membolehkan menjejaki permukaan.

Seandainya kita ingin merasai pengalaman graviti sifar tanpa ke angkasa lepas, satu-satunya cara (setakat ini) yang ada adalah dengan menjadi penumpang kepada kapal terbang parabolik. Kapal terbang unik ini mampu menghasilkan situasi tiada graviti di dalamnya apabila berada di ketinggian tertentu.

Namun kosnya agak tinggi untuk pengalaman selama beberapa minit. Untuk kumpulan bukan bangsawan macam penulis, agak sukar untuk merasai pakej seperti itu. Adakah ada alternatif lain di mana kita boleh merasai pengalaman seakan-akan melawan graviti dengan kadar murah? Ada, asalkan anda mengamalkan minda bersikap terbuka.

Fenomena alam yang unik diklasifikasikan sebagai 'magnetik hill' atau bukit magnetik, wujud di banyak negara seperti Australia, Greece, Scotland, Korea Selatan dan yang paling terkenal, Moncton Magnetic Hill di Kanada.

Pada dasarnya tidak ada apa-apa yang istimewa di sebuah bukit magnetik, kerana apa yang kelihatan hanyalah sebatang jalan lurus mendaki naik. Tetapi sekiranya anda letakkan kereta anda dipermulaan jalan tersebut, kereta anda akan bergerak naik sendiri tanpa perlu digerakkan.

Seandainya anda menumpahkan air di atas permukaan laluan, air itu mengalir ke atas - bukan ke bawah. Sama juga sekiranya anda meletakkan sebiji bola, bola itu akan mula mendaki ke atas. Anda boleh mendaki bukit itu dengan basikal, tanpa perlu mengayuh.

Apa yang berlaku sebenarnya disimpulkan oleh pengkaji sains sebagai ilusi optikal semalajdi di mana permukaan yang kita nampak tampak seperti mendaki, sebenarnya menurun disebabkan oleh ketiadaan garis horizon - menyebabkan minda kita gagal untuk memproses tahap kecerunan kawasan itu dengan betul; menghasilkan ilusi kedudukan tinggi dan rendah yang bertukar.

Menjadi salah satu tarikan utama pelancong untuk ke California, 'Mystery Spot' dibuka pada tahun 1939 oleh seorang usahawan bernama George Prather. Kisahnya, semasa melawat kawasan itu Prather mula merasa pening tanpa sebab, hanya selepas berjalan-jalan di situ.

Merasai ada sesuatu yang aneh dengan kawasan itu, Prather memberanikan diri membeli tanah tersebut lalu membangunkan kawasan yang dinamakan sebagai 'Mystery Spot', sebuah rumah yang dikatakan mampu melawan tarikan graviti.

Di Mystery Spot, orang ramai dapat melihat sendiri bola bergolek melawan arah jatuhan dan air yang memancut melawan arah permukaan. Apa yang lebih unik, pengunjung di situ juga dapat berdiri dalam darjah kecondongan melampau, yang tak dapat dilakukan sebelum itu.

Sama seperti bukit graviti, Prather sebenarnya adalah seorang peniaga yang bijak. Dia menggunakan ilusi optik, mengelabui logik biasa pandangan kita sehinggakan minda kita tidak lagi berjaya memahami bagaimana kerataan permukaan sebenar kawasan di sekeliling kita.

Walaupun 'misteri' di sebalik Mystery Spot berjaya dirungkai, itu tidak menghalang Mystery Spot terus menerima kunjungan orang ramai hingga kini.

Lokasi bukan fenomena semulajadi kedua dalam senarai ini, muzium laluan Timmelscjoch dibina oleh seorang arkitek bernama Werner Tscholl, bagi meraikan ulangtahun ke 50 kerjasama sempadan kedua-dua buah negara terlibat iaitu Itali dan Austria.

Bentuk muzium itu yang majoriti permukaannya tergantung dan hanya separa bahagiannya disokong oleh struktur yang dibina atas tanah, memang akan membuatkan sesiapa saja terpesona melihatnya. Apatah lagi muzium itu terletak di kawasan laluan pergunungan setinggi 2,509 meter dari aras tanah.

Laluan itu terus menjadi salah satu tarikan bersejarah serta masih lagi digunakan sehingga kini, bergantung kepada keadaan cuacanya. Muzium kecil itu yang mempunyai panjang struktur 16 meter adalah salah satu daripada empat tarikan lain, di sepanjang laluan tersebut.

Sekiranya anda berpeluang untuk berkunjung ke empangan besar, cuba anda tuangkan air ketika anda berada di atasnya. Adakah air itu akan memancut ke atas, melawan tarikan graviti?

Situasi sama turut sama kelihatan di beberapa buah air terjun, di mana airnya tidak terjun sebaliknya mendaki ke atas. Kami pun tak tahu nak gelarkan lokasi seperti itu apa - air terbang, air terapung?

Apa yang menyebabkan fenomena serupa berlaku di kedua-dua tempat itu adalah disebabkan kewujudan angin yang melanggar permukaan air terjun dan empangan, menyebabkan apa saja yang melaluinya akan kembali terapung; termasuklah air.

Antara lokasi di mana fenomena ini mudah kelihatan adalah Empangan Hoover di Amerika Syarikat, sementara air terjun terbalik wujud di banyak kawasan seperti Hawaii, Mumbai di India, Denmark dan banyak lagi.

Di sebuah pagoda bernama Kyaiktiyo di negara Myanmar, wujud sebuah batu gergasi yang kini sudah diwarnakan dengan warna emas. Tidak ada apa-apa yang istimewa tentang batu ini dari jauh tetapi seandainya anda melihat dengan lebih dekat, tidak logik batu besar itu terus kekal berada di situ tanpa tersembam ke tanah.

Ini kerana permukaan batu itu yang bersentuhan dengan tanah, berada dalam keadaan sangat minima mengakibatkan batu itu seakan-akan tergantung di situ, hendak jatuh tidak, hendak naik pun tidak.

Kedudukan batu itu sangat unik kerana paksi gravitinya sangat seimbang dengan permukaan tanah yang bersentuhan dengannya, membolehkan batu itu terus kekal sudah lebih 2,500 tahun lamanya.

Kepercayaan masyarakat di situ percaya batu hanya akan runtuh, disebabkan oleh tangan wanita. Atas sebab itulah pengurusan pagoda tidak membenarkan mana-mana wanita menyentuh batu itu bagi memastikan kedudukannya terus terpelihara. Sori sis!


Sporting Fingal : Kelab Bola Sepak Yang Tertubuh, Layak ke Eropah dan Bungkus Dalam 3 Musim

965 hari. Itulah masa yang diperlukan untuk sebuah kelab dari Ireland ditubuhkan, berjaya layak ke pertandingan peringkat Eropah dan akhirnya dibubarkan.

Sporting Fingal ditubuhkan dengan bantuan bekas pemain liga Perdana Inggeris, Niall Quinn bersama gabungan badan kerajaan tempatan di Fingal, Ireland berjaya melakukan apa yang banyak kelab lain gagal lakukan sekelip mata.

Ditubuhkan sebagai satu projek komuniti, hasrat awal Sporting Fingal adalah untuk membuka platform kepada 300,000 warga muda daerah Fingal menceburi sukan bola sepak. Kisah kelab ini kami harapkan mampu menjadi inspirasi kepada mana-mana pihak untuk berani mencuba sesuatu yang kelihatan mustahil.

John O'Brien merupakan salah seorang ahli Majlis Daerah Fingal. Pertemuan beliau dengan Niall Quinn membuka jalan kepada idea untuk pelaksanaan sebuah projek komuniti, bagi membangunkan minat anak muda di daerah itu.

Quinn membantu O'Brien berhubung dengan Liam Buckley, seorang bekas pemain kebangsaan Ireland yang pernah cuba membangunkan hasrat serupa. Kerjasama O'Brien dan Buckley menyiapkan kertas kerja yang diperlukan, menamakan persatuan bola sepak daerah yang bakal mereka tubuhkan sebagai Sporting Fingal.

Kelulusan Majlis Daerah Fingal diterima dan sokongan dana hartawan hartanah tempatan bernama Gerry Gannon, membantu mempercepatkan projek itu bermula.

Sporting Fingal mensasarkan penyertaan dalam liga bawahan 'A Championship' pada tahun 2008 sebagai sasaran utama yang akan membantu kepada pembukaan akademi dalam melahirkan pemain tempatan berbakat.

Bagaimanapun rezeki kelab itu cepat tiba, disebabkan oleh kegagalan sebuah kelab divisyen dua Ireland untuk terus menyertai liga.

Sporting Fingal ditawarkan tempat sebagai kelab pengganti, mempercepatkan pelancaran kelab itu pada 11 Februari 2008 dengan perlawanan pertama dalam liga ditetapkan pada 8 Mac 2008.

Dibantu penyertaan ramai bekas pemain kebangsaan bawah usia 18 sehinggalah 23 tahun Ireland yang digabungkan dengan beberapa pemain dari Libya, Wales dan Latvia, prestasi Sporting Fingal dalam musim pertama mereka mantap; mereka menamatkan musim pada tempat keempat liga.

Penyerang utama mereka Robbie Doyle bekas penyerang skuad bawah 21 Ireland, mencatatkan prestasi memberangsangkan menjadi penjaring gol terbanyak divisyen. Berikutan prestasi baik itu, pengurusan Sporting Fingal mula berani mensasarkan impian lebih tinggi.

Musim kedua Sporting Fingal mencatatkan sejarah selepas menduduki tempat ketiga - melayakkan mereka ke dalam dalam pusingan kalah mati untuk mencuba nasib di Liga Premier Ireland, liga terulung negara tersebut.

Dalam musim yang sama, Sporting Fingal berjaya memenangi Piala FA Ireland melayakkan mereka untuk menyertai pusingan kelayakan pertandingan UEFA Europa League; pertandingan tahap kedua di Eropah yang pada musim itu turut disertai kelab-kelab gergasi seperti Machester City, Atletico Madrid, Sevilla, PSV Eindhoven dan banyak lagi.

Sporting Fingal membuka kempen musim ketiga dengan prestasi baik dalam liga sebelum perlu berhadapan dengan kelab liga Premier Portugal, Maritimo dalam usaha untuk melayakkan diri ke peringkat kumpulan UEFA Europa League.

Perlawanan di Portugal berakhir dengan keputusan 3-2 memihak kepada tuan rumah. Pusingan seterusnya yang dilangsungkan di Dublin, turut berakhir dengan skor serupa dimenangi Maritimo, mengakibatkan kekalahan 4-6 secara agregat.

Walaupun gagal melayakkan diri ke pusingan seterusnya di peringkat Eropah, kelab menganggap pengalaman itu sebagai bonus kerana liga Ireland merupakan fokus utama mereka.

Tidak dibebankan dengan fokus di Eroppah, penampilan kali pertama Sporting Fingal dalam liga utama Ireland berakhir dengan keputusan baik selepas mereka menamatkan liga pada kedudukan ke empat, hanya ketinggalan lima mata di belakang juara liga kelab Shamrock Rovers.

Kejayaan mengejutkan Sporting Fingal itu melayakkan mereka sekali lagi untuk cuba beradu nasib melayakkan diri ke pusingan kelayakan UEFA Europa League untuk musim berikutnya.

Perlawanan liga terakhir Sporting Fingal pada tarikh 29 Oktober 2010 tamat dengan kemenangan besar 4-1 ke atas pasukan UCD. Rancangan lebih besar mula dirancang berikutan kejayaan mereka di dalam liga domestik serta peringkat Eropah, namun tiada siapa menyangka kemenang itu adalah perlawanan terakhir kelab tersebut.

Pada bulan Februari 2011, laporan media melaporkan Sporting Fingal telah mengambil keputusan untuk menamatkan kontrak semua pemain mereka.

Disebabkan indakan itu, lesen Sporting Fingal untuk menyertai liga yang sepatutnya bermula pada 4 Mac 2011 terpaksa ditarik balik, mengejutkan semua pihak.

Insiden itu adalah penamat kepada perjalanan kelab itu selepas beberapa bulan mereka terumbang ambing berhadapan dengan krisis kewangan, disebabkan penarikan balik tajaan utama oleh syarikat Gannon Properties milik Gerry Gannon; disebabkan oleh kejatuhan pasaran hartanah Ireland yang merudum teruk serta kontroversi rasuah melibatkan kumpulan penaja mereka.

Usaha mengekalkan penyertaan kelab itu cuba dijalankan melalui penjualan beberapa orang pemain ke kelab lebih besar di Ireland dan Scotland, namun perjanjian gagal dicapai; menyebabkan Sporting Fingal tidak berhasil untuk mendapatkan dana bagi meneruskan aksi.

Pengumuman Sporting Fingal melepaskan semua pemain mereka menyebabkan tempat mereka dalam semua pertandingan terlupus termasuklah dalam UEFA Europa League. Kelab St. Patrick Athletic diumum akan menyertai pusingan kalah mati UEFA Europa League, bagi menggantikan Sporting Fingal.

Kelab Sporting Fingal dibubarkan secara rasmi pada tarikh yang sama mereka hilang penaja, mengakibatkan kesemua pemain sedia ada serta 3 orang pemain yang baru ditandatangani hilang pekerjaan.

Begitulah pengakhiran kelab Sporting Fingal - kelab yang berjaya memenangi piala dalam musim pertama mereka, layak menyertai UEFA Europa League pada musim kedua dan diangkat ke liga elit Ireland pada musim ketiga; sebelum semuanya berakhir secara tiba-tiba.


Fahami Sejarah, Mekanisma, Kebaikan dan Keburukan Air Fryer

Sejak beberapa tahun kebelakangan ini, alatan memasak "Air Fryer" banyak diperkatakan. Air Fryer mendapat perhatian kerana alatan ini didakwa boleh menggoreng makanan dengan lebih sihat tanpa menggunakan sebarang minyak.

Maka, tidak hairanlah air fryer menjadi idaman para suri rumah. Namun, dek kerana harganya yang boleh dikategorikan sebagai "premium", maka keinginan itu terpaksa dipendamkan sahaja. Namun, fenomena ini mungkin berubah pada masa akan datang apabila lebih banyak jenama mengeluarkan produk air fryer di pasaran.

Antara "selling point" utama air fryer adalah kemampuan menggoreng makanan tanpa menggunakan minyak. Namun, pernahkah anda terfikir apakah sains disebalik alatan air fryer ini? Bagaimanakah makanan boleh "digoreng" sekiranya minyak tidak digunakan?

Walaupun perkataan "Air Fryer" jika diterjemahkan secara literal ke dalam Bahasa Melayu bermaksud "Menggoreng menggunkan udara", secara sainsnya alatan ini tidaklah "menggoreng" makanan tersebut. Namun, nama ini mungkin diberi kerana makanan yang dihasilkan oleh air fryer berwarna coklat dan kekuningan seolah-olah digoreng.

Makanan yang hendak dimasak biasanya akan diletakkan ke dalam bakul berlubang dan mesin ini memasak makanan dengan meniup udara panas di sekitar makanan menggunakan mekanisme perolakan (convection).

Air fryer akan menghasilkan haba daripada elemen pemanasan yang terletak di dalamnya. Kemudian, kipas mekanikal digunakan untuk mengalirkan udara panas di sekitar makanan dengan kelajuan tinggi, seterusnya memasak makanan tersebut dan menghasilkan lapisan kekuningan melalui tindak balas "caramelization" dan reaksi Maillard (Maillard reaction).

Reaksi Maillard yang dinamakan sempena ahli kimia Perancis Louis-Camille Maillard, adalah tindak balas kimia yang menghasilkan asid amino dan pengurangan gula. Tindak balas kimia ini terkenal dengan bagaimana ia memberikan rasa dan aroma yang unik kepada makanan.

Reaksi Maillard memerlukan suhu antara 140-165 °C, sementara proses karamelisasi memerlukan suhu bergantung pada gula yang digunakan dan selalunya antara 110-180 °C.

Terdapat bukaan di bahagian atas yang digunakan untuk mengambil udara masuk dan terdapat bahagian ekzos di belakang yang berfungsi mengawal suhu dengan melepaskan udara panas yang berlebihan.

Paten mengenai rekabentuk air fryer telah difailkan oleh syarikat Turbochef Technologies pada tahun 2005. Pada ketika itu, syarikat yang berpangkalan di Texas, Amerika Syarikat ini menghaslkan air fryer khusus untuk penggunaan industri seperti industri perhotelan dan rangkaian restoran terkemuka.

Pada tahun 2010, syarikat Philips Electronics Co. telah memperkenalkan Airfryer, alatan dapur baru di Internationale Funkausstellung (IFA), sebuah pameran elektronik pengguna di Berlin. Ia dibangunkan denga menggunakan teknologi Rapid Air yang dipatenkan.

Syarikat ini mendakwa bahawa hidangan yang dimasak dengan AirFryer mengandungi sehingga 80% kurang lemak. Ianya adalah penurunan besar daripada minyak yang anda makan setiap kali anda makan makanan berminyak seperti kentang goreng, kerepek dan banyak lagi.

Syarikat itu juga mendakwa bahawa alat ini tidak hanya terhad untuk memasak hidangan dan makanan pembuka tetapi juga pencuci mulut seperti kek, biskut, dan banyak lagi.

Dalam beberapa tahun kebelakangan ini, kebanyakan air fryer yang dijual dipasaran turut digabungkan dengan fungsi lain seperti pemanggang roti dan periuk bertekanan. Menurut  Consumer Reports pada tahun 2019, lima jenama air fryer paling popular di pasaran antarabangsa ialah Elite, Farberware, GoWISE, Ninja dan NuWave.

Salah satu kelebihan yang biasa digunakan dalam pemasaran air fryer adalah dapat memasak makanan yang lebih sihat. Perkara ini ada benarnya memandangkan dengan menggunakan air fryer, kita tidak perlu menggunakan minyak (atau guna sedikit sahaja) ketika menyediakan makanan.

Selain itu, air fryer mempunyai kelebihan untuk memanaskan kembali makanan berbanding oven atau microwave. Dengan air fryer, makanan yang dipanaskan kembali akan kekal garing seakan-akan baru dimasak.

Walau bagaimanapun, bagi anda yang memiliki ahli keluarga yang besar, penggunaan air fryer mungkin tidak praktikal kerana ia hanya boleh memasak makanan dalam kapasiti yang kecil pada satu-satu masa.

Memandangkan alatan ini menggunakan prinsip perolakan (convection) haba panas, maka jumlah makanan yang diletakkan di dalam bakul atau bekasnya juga perlu dihadkan agar mempunyai ruang antara satu sama lain bagi memastikan makanan tersebut benar-benar masak.

Sekiranya anda masak untuk seorang makan atau berdua dengan pasangan, perkara ini mungkin tidak menjadi masalah kerana anda hanya perlu memasak dalam kuantiti yang sedikit. Bagi yang berkeluarga besar, anda perlu memasak beberapa kali dan sudah tentulah ianya mengambil masa yang sangat lama.

Walaupun terkenal sebagai alat masakan yang lebih menyihatkan, itu tidak bermakna bahawa air fryer tidak terlepas daripada sebarang kontroversi. Malah ada juga pihak yang mengaitkannya sebagaib penyebab kanser. Perkara ini mungkin disebabkan oleh penghasilan acrylamide daripada makanan yang dimasak.

Acrylamide merupakan "hasil sampingan semula jadi daripada proses memasak" yang terhasil daripada sayur-sayuran berkanji seperti kentang dan roti yang dimasak pada suhu tinggi untuk waktu yang lama. Para saintis mendakwa bahawa sebatian tersebut berpotensi menyebabkan barah pada manusia.

Acrylamide boleh terhasil daripada pelbagai jenis cara masakan termasuklah membakar, menggoreng dan sebagainya. Cara masakan sebegini bukan hanya terhad kepada air fryer sahaja sebaliknya kaedah-kaedah masakan konvesional yang lain.

Pendapat yang mengatakan bahawa penggunaan air fryer ini boleh menyebabkan kanser mungkin juga betul dan salah. Terdapat satu kajian yang menemukan bahawa penggunaan air fryer dapat mengurangkan penghasilan acrylamide sebanyak 90% berbanding menggunakan kaedah menggoreng biasa.

Laporan ini boleh diakses dengan mengklik pautan berikut: Effect of pretreatments and air-frying, a novel technology, on acrylamide generation in fried potatoes.

Dalam satu dapatan kajian lain yang dilakukan oleh pihak  Persatuan Pengguna Korea, daripada 10 air fryer yang dikaji, mereka mendedahkan bahawa kentang goreng yang dibuat dengan penggoreng udara dari jenama tertentu menghasilkan karsinogen yang tinggi.

Walau bagaimanapun, mereka tidak mendedahkan jenama air fryer mana yang "tidak selamat" ini. Sebagai pengguna, kita boleh mengelakkan air fryer yang tidak selamat ini dengan membeli air fryer daripada jenama-jenama terkemuka di pasaran yang biasanya memenuhi kriteria tinggi keselamatan.


Kisah Wanita Yang Menemui Virus Corona Pertama Dunia - June Almeida

Virus corona ketika ini sudah menyebabkan beberapa wabak besar berlaku, khasnya selepas kita memasuki abad ke 21. Angka kematian yang dicatat menyeramkan untuk dibayangkan, jadi amat beruntunglah Malaysia berjaya mengawal jangkitan Covid-10 dengan berkesan.

Ketika ini penyelidik sains khasnya yang berkait dengan pengajian virus atau virologi sibuk mengkaji virus SARS-CoV-2 yang menjadi punca wabak. Semua usaha yang sedang dijalankan ketika ini, layak dikatakan bermula daripada penemuan yang dipelopori seorang penyelidik wanita bernama June Almeida pada tahun 1964.

Beliau bertanggungjawab menjalankan penyelidikan ke atas virus corona, membiakkannya dan membuka jalan kepada kumpulan penyelidik di seluruh dunia memahami ancaman virus corona; namun namanya kurang sekali disebutkan.

Nama June Almeida tidak terkenal di kalangan orang biasa, namun bagi individu-individu pengkaji lapangan virus nama itu merupakan tokoh yang sangat dihormati.

Lahir dalam sebuah kawasan masyarakat susah di Glasgow, Scotland; sejak muda June Daiziel Hart sudah menunjukkan kecerdikan luar biasa.

Dia cemerlang dalam bidang akademik namun terpaksa berhenti sekolah pada usia 16 tahun. Ini menyebabkan kedudukan June agak unik; dia adalah antara tokoh saintis terkenal dunia yang tiada kelayakan akademik formal dalam bidang sains.

Selepas berhenti sekolah pada tahun 1947, June bekerja sebagai seorang juruteknik di Glasgow Royal Hospital, sebelum berpindah ke London bersama dengan St. Bartholomew Hospital. Di London, June bertemu jodoh dengan seorang lelaki Venezuela bernama Enrique Almeida.

Enrique membawa isterinya yang kini menggunakan nama 'June Almeida' berhijrah ke Ontario, Kanada. Di sinilah tuah June mula kelihatan.

Pengalaman luas dalam bidang teknikal teknologi mikrosokop membolehkan June diterima sebagai juruteknik di Ontario Cancer Institute.

Kanada pada ketika itu tidak ketat melaksanakan keperluan kelayakan seseorang calon dalam bidang sains berdasarkan sijil pendidikan berbanding Britain. Situasi ini membolehkan hasil kajian June mula diterbitkan sebagai rujukan dalam pelbagai jurnal saintifik negara itu. Pencapaian itu sangat mengagumkan untuk seseorang yang tidak masuk universiti!

Berikutan kemampuan yang terbukti, June ditawarkan untuk kembali ke London bersama Royal Post Graduate Medical School (RPGMS).

Hasil kajian June yang berjaya diterbitkan berkaitan pembangunan mikroskop elektron diterima baik kumpulan penyelidik, melayakkan beliau dianugerahkan anugerah Kedoktoran Sains (DSc) - memberikan June kelulusan akademik tidak rasmi selama ini yang gagal diperolehinya.

Reputasi June sebagai seorang pakar mikroskop membolehkan dia menjalankan lebih banyak kajian dalam pembangunan teknologi tersebut.

Hasilnya, June berjaya membangunkan sistem mikroskop pertama yang berjaya menangkap virus penyebab penyakit rubella, dengan menggunakan teknik yang dibangunkan beliau sendiri.

Di antara semua penemuan paling penting June ketika itu, kejayaan beliau mengenalpasti komponen yang membentuk virus hepatitis dianggap sumbangan terbesar. Teknik mikroskopi elekton imun (immune electron microscopy) yang dibangunkannya turut dikongsikan kepada penyelidik lain, membolehkan lebih ramai melakukan kajian ke atas virus dengan lebih baik.

Pada tahun 1964, ketika itu June bekerja dengan St. Thomas Hospital Medical School London - pihak makmal di mana dia bekerja mendapat satu sampel yang dilabelkan sebagai B814 daripada kumpulan penyelidik lain.

Sampel itu mengandungi sejenis virus yang dipercayai menyebabkan penyakit selesema berlaku.

Kumpulan penyelidik itu bagaimanapun gagal untuk mengenalpasti virus tersebut serta tidak berjaya membiakkannya dalam makmal mereka. Sampel itu kemudiannya dihantar kepada June agar beliau dapat menggunakan kepakarannya untuk membantu menjelaskan kekusutan mereka.

Dengan teknik imejan virus yang dibangunkan sendiri, June berjaya menemui sejenis virus unik yang belum pernah ditemui sebelum itu; penyebab utama penyakit selesema yang menjangkiti pesakit sumber sampel itu.

Pada mulanya June berpendapat sampel virus yang dihantar itu sangat mirip dengan virus influenza, namun mendapati wujud beberapa perbezaan yang agak ketara bila dibandingkan kedua-duanya.

Virus yang dinamakan sebagai B814 itu mempunyai bentuk yang unik, dikelilingi struktur bentuk-bentuk halo dan tidak pernah direkodkan lagi penemuannya. Disebabkan perbezaan antara virus influenza dan B814, June yakin sampel di tangannya adalah virus jenis baru.

Mengambil bentuk yang unik itu sebagai rujukan, virus itu disifatkan oleh kumpulan penyelidik June mempunyai bentuk yang menyerupai mahkota. Deskripsi yang dibuat itu akhirnya mempengaruhi kumpulan penyelidik selepas beliau, dalam menamakan virus itu virus 'corona,' diambil daripada perkataan Latin yang bermakna mahkota.

Walau demikian penemuan itu tidak dianggap penting, berbanding penemuan virus hepatitis oleh June pada era tersebut. Virus corona yang baru ditemui tidak mengakibatkan jangkitan teruk.

Pesakit yang dijangkitinya hanya akan mengalami demam serta selesema biasa jadi penemuan itu, tidaklah diletakkan sebagai keutamaan utama masyarakat dunia ketika itu yang berdepan banyak jangkitan lain.

June terus kekal bersama RPGMS sebelum menamatkan karier di Wellcome Institute for the History of Medicine sekitar tahun 1980-an. Di sini dia membantu memperkembangkan lagi beberapa teknologi pengimejan virus yang ada, melayakkan beliau menjadi pemegang paten beberapa peranti dalam bidang tersebut.

June turut terlibat menyumbangkan tenaga menyelidik virus HIV pada peringkat awal kajian virus tersebut.

Semasa penghujung hayatnya, nama June Almeida kembali disebut-sebut selepas berlakunya pandemik SARS pada tahun 2003 dan 2004. Hasil penyelidikan terhadap virus baru itu, menyebabkan ramai penyelidik zaman sekarang tidak lupa untuk memberikan penghormatan kepada beliau, atas sumbangan memudahkan pengimejan virus-virus itu dijalankan.

June meninggal dunia pada 1 Disember 2007 akibat serangan jatung, pada usia 77 tahun, meninggalkan untuk kita sumbangan besar dalam pembangunan mikroskop elektron, membolehkan penyelidik menjalankan kajian di pusat perubatan dan universiti, tanpa June benar-benar menjejakkan kaki ke universiti.


Wajarkah Malaysia Perkenalkan Undang-Undang Halang 'Lompat Parti'?

Katak. 'Frog'. Itulahgelaran yang selalu diberikan kepada wakil rakyat di negara kita yang menukar parti, disebabkan oleh sebab-sebab tertentu.

Pada asasnya wakil rakyat melompat parti disebabkan oleh keinginan untuk merebut kuasa, sama ada berjaya dipujuk agar sesuatu bentuk kerajaan dapat dijatuhkan atau mungkin juga dapat dibentuk; bagi memenuhi kuota kerusi yang ditentukan.

Adakah 'lompat parti' ini sesuatu yang norma atau satu amalan yang perlu dipandang sinis? Di manakah letaknya 'lompat parti' dalam undang-undang?

Dari segi bahasa, definisi lompat parti adalah 'crossing the floor' atau 'menyeberangi lantai', secara metaforanya merujuk kepada tindakan seseorang wakil sama ada diperingkat DUN atau Parlimen (di Malaysia) menyatakan persetujuan untuk bergabung dengan pihak lawan.

Istilah 'crossing the floor' dipinjam daripada istilah yang digunakan dalam Parlimen United Kingdom, apabila pembahagian Dewan Chambers mereka telah ditetapkan dengan pihak wakil kerajaan eksklusif duduk di sebelah kanan, sementara kumpulan pembangkang di bahagian sebelah kiri - sama seperti negara kita.

Jadi pertukaran seorang wakil sama ada dari kiri ke kanan atau kanan ke kiri dilabelkan sebagai 'crossing the floor' bagi memudahkan penjelasan apa yang berlaku.

Bagi kita, kita lebih gemar menggunakan istilah lompat parti. Namun istilah itu kurang tepat kerana seseorang itu masih boleh lompat parti tetapi kekal seperti biasa sama ada di bahagian kanan atau kiri Dewan Parlimen.

Definisi 'menyeberangi lantai' lebih sesuai digunakan bagi menggambarkan pergerakan wakil rakyat dari pihak pembangkang ke kerajaan dan sebaliknya.

Dalam situasi di mana seseorang wakil rakyat bertukar parti tetapi kekal sama ada dengan pihak kerajaan atau pembangkang dari awalnya, perbuatan itu diistilahkan sebagai 'carpet crossing' dalam Parlimen UK.

Terjemahannya - menyeberangi permaidani. Nak gelarkan 'menyeberangi tikar' agak kelakar bunyinya.

Selain bertukar pihak atau parti, seseorang wakil rakyat boleh juga dianggap telah menyeberangi lantai seandainya dalam undian yang dijalankan semasa sidang; dia memilih untuk menyokong pihak lawan.

Bagaimanapun, risiko melakukan tindakan sebegini rupa amat besar kepada wakil rakyat tersebut kerana dalam politik, kesetiaan kepada gabungan atau parti merupakan sesuatu yang sangat ditagih.

Dalam situasi tertentu seperti berlakunya perselisihan faham di antara gabungan parti sendiri atau pimpinan dalam kerajaan, kemungkinan untuk undian seperti ini berlaku menjadi lebih besar tetapi tidak ramai sanggup mengambil langkah sebegini melainkan dalam situasi yang kritikal - seperti pimpinan parti sudah hilang keyakinan ahlinya.

Ketika sidang parlimen, sebarang bentuk undian yang diberikan oleh ahli akan diawasi dan diselia oleh wakil yang dilantik sebagai Ketua Whip dibantu dua Timbalan Whip, sama ada di pihak kerajaan mahupun pembangkang.

Whip yang dilantik mempunyai tugasan penting untuk meneliti perjalanan undian semasa sidang Dewan, merekodkan siapa yang hadir dan siapa tidak hadir. Yang paling penting, Whip bertugas untuk mengenalpasti siapakah di kalangan ahli mereka yang menyeberangi lantai dewan semasa undian.

Wujud bermacam cara negara-negara mengintepretasikan peraturan ini. Negara kita misalnya, tidak menghalang tindakan menyeberangi lantai secara rasmi, membenarkan mana-mana wakil rakyat atau ahli parlimen untuk 'lompat' pada bila-bila masa mengikut pilihan mereka.

Namun ada negara yang menghalang ahli parlimen mereka daripada bertindak mengisytiharkan diri mereka sebagai wakil bebas atau berkecuali, kerana merancang untuk bertukar parti. Negara seperti India, Ghana, Kenya, Nigeria, Thailand, Kazakhstan dan beberapa negara lain tidak membenarkan wakil bebas memegang jawatan ahli parlimen.

Majoriti negara-negara yang mengamalkan peraturan sebegitu, meletakkan syarat seseorang ahli parlimen hanya boleh dianggap sebagai wakil bebas dan kekal ahli parlimen yang sah, disebabkan dia dipecat daripada parti akibat konflik; yang menjadikan beliau wakil bebas.

Di parlimen India, peraturannya walaupun tampak seimbang kerana menghalang pertukaran sesuka hati pihak di parlimen, tetap mempunyai kelemahan sendiri. Ahli parlimen India tidak dibenarkan untuk 'menyeberangi lantai' semasa mengundi dalam sidang, secara rasmi.

Sebarang bentuk undian yang menyebelahi pihak lawan perlulah dibuktikan mendapat kebenaran parti terlebih dahulu. Sekiranya dia gagal mengemukakan bukti dan gabungan yang diwakilinya melakukan aduan kepada Jawatankuasa Parlimen, wakil parlimen itu boleh dipecat daripada jawatan yang dipegang.

Tidak mengundi bagi menyokong usul gabungan sendiri juga dianggap satu kesalahan.

Antara negara lain yang ketat menghalang tindakan menyeberangi lantai adalah jiran kita, Singapura.

Dalam artikel 46 perlembagaan negara mereka, ada dinyatakan bahawa seandainya seseorang itu tidak lagi menjadi ahli parti, sama ada secara sukarela atau dipecat daripada parti yang dia wakili semasa pilihanraya - individu itu hilang kelayakan sebagai ahli parlimen.

Ini kerana kerajaan Singapura pernah menjadi mangsa 'lompat parti' pada tahun 1961 selepas 13 ahli parlimen mereka bertindak keluar parti PAP, membentuk Barisan Sosialis yang mengakibatkan majoriti yang dipegang PAP Ketika itu turun daripada 43 kepada 30, daripada 51 kerusi.

Beberapa lompatan baru serta kematian ahli parlimen PAP menyebabkan kerusi mereka turun kepada 25 kerusi menandakan kehilangan majoriti namun PAP kekal sebagai kerajaan.

Hanya selepas kemenangan besar pada pilihanraya tahun 1963 membolehkan PAP mengubah dasar ini, memperkenalkan undang-undang larangan menyeberangi lantai yang melucutkan jawatan wakil rakyat seandainya berlaku 'lompatan' lagi.

Walau demikian, bagi mengimbangi ketetapan ini Singapura melaksanakan undang-undang yang agak longgar dalam mengadakan pilihanraya semula.

Apabila seorang wakil rakyat meninggal dunia atau tidak lagi mewakili parti, tidak ada ketetapan untuk diadakan pilihanraya kecil bagi mengisi kekosongan tersebut.

Pihak yang mewakili kerajaan melalui kuasa Perdana Menteri boleh memilih sama ada perlu atau tidak jawatan yang dikosongkan itu diisi, berdasarkan kepada keperluan. Sekiranya ada pihak tidak berpuas hati, beliau perlu membawa kes itu ke mahkamah untuk dibicarakan.

Bagi mengisi kekosongan yang ditinggalkan oleh wakil yang tidak lagi berkhidmat, parti yang memenangi kerusi itu perlu bertanggungjawab melantik wakil pihak mereka bagi memastikan kebajikan kawasan itu terus terjaga.

Kekosongan ini kekal sehinggalah pilihanraya umum seterusnya atau kerajaan Singapura bersetuju untuk mengadakan pilihanraya kecil.

Jadi, penulis tinggalkan anda dengan satu persoalan : adakahaadakah mahu 'lompat parti' tidak lagi dibenarkan dan peraturan lain seperti di India dan Singapura diperkenalkan dalam mengimbangi kekangan itu; atau anda merasakan kelonggaran yang ada dalam sistem negara kita lebih membantu?

Elected Member of Parliament not allowed to stay on as independent MP


Kenali Dr. Luqman Abdullah, Mufti Wilayah Persekutuan Yang Baru

Apabila Datuk Seri Dr. Zulkifli Mohamad al-Bakri dilantik menjadi Menteri di Jabatan Perdana Menteri (Hal Ehwal Agama) beberapa bulan yang lalu di bawah kerajaan Perikatan Nasional (PN) yang baru dibentuk, maka jawatan beliau sebagai Mufti Wilayah Perseketuan secara automatiknya terpaksa dikosongkan.

Setelah sekian lama rakyat Malaysia berteka-teki siapakah yang bakal mengisi kekosongan tersebut, persoalan ini akhirnya terjawab apabila Dr. Luqman Abdullah dilantik sebagai Mufti Wilayah Perseketuan yang baharu bagi sesi berkuat kuasa mulai 15 Mei 2020 hingga 14 Mei 2022.

Perkara ini disahkan sendiri oleh pihak Universiti Malaya sendiri yang mengeluarkan poster ucapan tahniah kepada Dr. Luqman Abdullah. Untuk makluman, Dr. Luqman Abdullah bertugas sebagai Ketua Jabatan di Jabatan Fiqh dan Usul, Akademi Pengajian Islam di Universiti Malaya.

Surat perlantikan ini dikatakan sudah diterima oleh beliau. Majlis penyerahan atau peralihan jawatan ini telah dilangsungkan pada hari ini 17 Mei 2020 dan disahkan melalui Facebook Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri.

Kami di Iluminasi mengucapkan tahniah kepada Dr. Luqman Abdullah atas perlantikan ini. Mari kenali sedikit sebanyak latarbelakang insan hebat ini yang bukan calang-calang orangnya.

Nama penuh beliau adalah Dr. Luqman bin Haji Abdullah. Beliau dilahirkan pada 12 September 1969 di Kampung Pondok Lubok Tapah, Pasir Mas, Kelantan. Beliau mendapat pendidikan formal di Sekolah Kebangsaan Lemal, Pasir Mas (1976-1980), Sekolah Menengah Ugama, Pasir Mas (1981-1986), Pra Akademi Islam Universiti Malaya Nilam Puri (1987-1989) dan peringkat Sarjana Muda di Fakulti Syariah, Akademi Islam Universiti Malaya (1989-1993).

Mungkin ramai yang tidak tahu bahawa beliau juga merupakan anak kepada seorang ulama terkenal iaitu Al Marhum Tuan Guru Abdullah Abdul Rahman. Dr. Luqman juga merupakan Pengerusi Madrasah Ar Rahmaniah Pondok Lubok Tapah dan mendapat pendidikan awal agama daripada bapanya sendiri daripada peringkat bawah sehinggalah peringkat tinggi dalam pelbagai bidang seperti nahu, saraf, fiqh, usuluddin, tafsir, hadis, mantiq dan balaghah.

Beliau kemudiannya pernah melanjutkan pengajian selama 4 tahun di United Kingdom ketika melanjutkan pengajian di peringkat Kedoktoran Falsafah (PhD) di Universiti Edinburgh dalam bidang undang-undang harta Islam.

Sebelum dilantik sebagai Mufti Wilayah Perseketuan, Dr. Luman merupakan Ketua Jabatan Usul dan Fiqh, Pengajian Islam di Universiti Malaya. Malah, CV beliau juga boleh diakses di halaman Universiti Malaya dengan mengklik pautan ini: CV Dr. Luqman.

Beliau juga mempunyai kepakaran sebagai penasihat syariah di beberapa agensi awam antaranya di Kelantan, Selangor, Johor dan swasta serta menganggotai panel pakar syariah JAKIM. Pencapaian beliau bukan sahaja di peringkat nasional bahkan di luar negara amat banyak.

Beliau juga aktif dalam pembentangan kertas kerja dalam forum, seminar dan konferens sama ada di peringkat kebangsaan dan antarabangsa di dalam dan di luar negara dalam bidang wakaf, zakat, usul fiqh dan pengajian tradisional dan telah menghasilkan beberapa penulisan ilmiah dalam jurnal-jurnal dan prosiding-prosiding di dalam dan luar negara.

Dr. Luqman juga pernah menjadi Panel Penasihat Syariah bagi beberapa organisasi atau syarikat antaranya Amanah Raya Berhad, MAA Takaful, Perbadanan Kemajuan Iktisad Negeri Kelantan, MBSB Bank Berhad, Bank of Tokyo-Mitsubishi UFJ Malaysia dan banyak lagi. Sesungguhnya peranan dan tanggungjawabnya di peringkat nasional amatlah banyak.

Walaupun terdapat segelintir pihak yang memandang rendah institusi pendidikan pondok, Dr Luqman berjaya membuktikan sebaliknya. Malah, Dr. Afifi al-Akiti (Lulusan pHD dan Pensyarah Universiti Oxford) dan adiknya Dr. Ayman al-Akiti (mendapat pHD daripada Universiti Al-Qawariyyun, universiti tertua dunia) membuktikan bahawa lulusan pondok juga boleh berjaya sehingga ke peringkat lebih tinggi.

Walaupun ketika masih bertugas di Universiti Malaya, Dr. Luqman bersama adindanya Ustaz Hamdan meneruskan amanah Al Marhum Ayahandanya dengan menggalas tanggungjawab sebagai Pengerusi Madrasah Ar Rahmaniah Pondok Lubok Tapah selepas pemergian ayahandanya.

Di bawah kepimpinannya dan Ustaz Hamdan serta Hajjah Kamariah (ibu), mereka telah menubuhkan Akademi Tuan Guru Haji Abdullah Sdn Bhd. Ianya merupakan sebuah syarikat kebajikan yang berperanan sebagai pencari dana untuk sekolah  pondok tersebut dengan kerjasama syarikat-syarikat korporat.

Untuk makluman, Madrasah Ar Rahmaniah Pondok Lubok Tapah merupakan antara sekolah pondok tertua di Kelantan. Sekolah pondok ini juga telah melahirkan ramai insan-insan hebat.

Dr. Luqman adalah antara permata berharga selaku ilmuan Ahlus Sunnah Wal Jama'ah di Malaysia yang seharusnya kita hargai. Pelantikan beliau sebagai MUfti Wilayah ke-8 oleh Duli Tuanku YDP Agong merupakan satu pilihan tepat dan bijak. Semoga Sahibus Samahah Dr. Luqman Haji Abdullah dapat menjalankan tanggungjawabnya dengan telus dan saksama.


Nasib Buruk Pekerja Amazon Ketika Wabak Covid-19

Pemilik syarikat jualan digital gergasi Amazon, Jeff Bezos sudah pun bergelar individu terkaya di dunia. Syarikat yang dibangunkannya nyata membuahkan hasil lumayan kepada dirinya selain mengubah cara pemasaran dalam talian untuk seluruh masyarakat dunia.

Sehinggakan pada pertengahan bulan Mei tahun 2020, platform analisis perniagaan Comparisun melaporkan ramalan mereka bahawa Bezos berkemungkinan besar akan menjadi jutawan bertahap trillion pertama dunia; dijangka akan berlaku pada tahun 2026.

Ketika ini, nilai Bezos 'hanya' sekitar $143 billion namun perkembangan konsisten Amazon pada kadar 34% setahun dalam tempoh lima tahun lepas, mengukuhkan andaian Comparisun.

Namun disebalik itu, ada banyak cerita kurang enak tentang Bezos dan Amazon sering kedengaran, dikritik melibatkan hak pekerja syarikat gergasi itu. Adakah benar dakwaan pencapaian Bezos dan Amazon sebenarnya hasil daripada keringat pekerja yang diperah; tanpa dipedulikan nasib mereka?

Ekoran pandemik Covid-19 yang melanda, portal-portal pemasaran dalam talian menerima kadar pesanan yang berlipat kali ganda, termasuklah Amazon. Sejak bulan Mac tahun 2020, Amazon menerima peningkatan 10 ke 40% kadar tempahan berbanding bulan sama tahun lalu, dengan pertambahan 32% pengguna portal mereka.

Berikutan pertambahan pesanan mendadak, keperluan untuk pengurusan menjadi lebih tinggi memerlukan pekerja di semua gudang Amazon terpaksa memberanikan diri bekerja; walaupun sedar ancaman Covid-19 yang melanda. Kebimbangan pekerja Amazon ada asasnya; Amerika Syarikat merupakan negara paling terjejas teruk dengan wabak.

Bagi memastikan tahap kesihatan pekerja terjaga, wakil pekerja Amazon memohon agar mereka dibenarkan cuti tanpa gaji seandainya merasa sakit atau perlu mengkuarantin diri. Selain itu, wakil pekerja juga menyuarakan kebimbangan berkenaan tahap kebersihan gudang yang beroperasi 24 jam sehari, dikhuatiri akan menjadi lokasi penyebaran wabak.

Piket untuk meminta agar pengurusan Amazon menutup sementara gudang bagi memastikan disinfeksi dilakukan serta meluluskan permintaan mereka diadakan. Amazon didakwa mereka, telah gagal mewujudkan prosedur standard dalam memantau tahap kesihatan pekerja yang hadir.

Malangnya permintaan mereka tidak dilayan pihak pengurusan Amazon yang merasakan pemberhentian operasi hanya akan menyebabkan pesanan yang semakin menimbun, mula bertambah.

Penganalisis menyifatkan tindakan Amazon itu sebenarnya hanyalah cubaan untuk membeli masa; kerana tatakerja Amazon mengamalkan satu falsafah - 'setiap pekerja yang hilang boleh diganti.'

Kumpulan berpiket itu datang daripada beberapa gudang Amazon berbeza, memilih untuk menganjurkan boikot kerja selama seminggu. Hasilnya? Enam orang pemimpin pekerja yang menjadi 'kepala' kepada gerakan boikot itu dipecat serta-merta.

Disebabkan tindakan memecat pekerja berlaku, naib presiden Amazon, Tim Bray (gambar atas, kanan) cuba mempertahankan hak pekerja yang meminta perlindungan disebabkan pandemik yang melanda.

Malangnya, pandangan beliau dilihat sebagai satu kritikan ke atas pengurusan Amazon sendiri mengakibatkan beliau menjadi individu paling berprofil tinggi dalam Amazon yang dipecat setakat ini, disebabkan oleh kesan Covid-19 kepada syarikat itu.

Bray yang telah berkhidmat selama lebih 6 tahun bersama Amazon dalam perkongsiannya di media sosial, menyifatkan tindakan bekas majikannya yang langsung tidak menghiraukan nasib pekerja adalah satu tindakan tidak munasabah.

Bray melabelkan pengurusan Amazon sebagai 'chickensh*t' serta menggunakan taktik menakutkan pekerja agar mereka tunduk kepada keperluan syarikat.

Dalam tulisan beliau, Bray turut memetik insiden melibatkan dua orang pereka antaramuka yang dipecat selepas mereka atas inisiatif sendiri, mengedarkan risalah tentang risiko Covid-19 di kalangan pekerja gudang Amazon.

Tindakan itu yang dianggap membelakangi peraturan syarikat serta hirarki korporat syarikat mereka, melayakkan kedua-dua pereka yang sudah 5 dan 16 tahun bersama Amazon dibuang kerja.

Apa yang lebih menghairankan. beberapa orang pekerja yang menganjurkan piket dan dibuang sejak bulan Mac sehingga Mei, ddibuang atas alasan 'gagal mematuhi jarak penjarakkan selamat semasa bekerja.'

Insiden tunjuk perasaan antara kumpulan pekerja dan Amazon merupakan satu perkara yang biasa berlaku. Dalam bulan November tahun 2018, beribu-ribu pekerja Amazon di seluruh Eropah mengadakan piket besar-besaran memboikot kerja mereka - menyebabkan operasi Amazon terganggu.

Bagaimanapun angka itu jauh kecil berbanding kumpulan pekerja yang memilih untuk terus hadir bekerja seperti biasa, walaupun sedar layanan Amazon kepada mereka kurang enak. Ini kerana majoriti pekerja Amazon memerlukan pekerjaan tersebut, menyebabkan mereka akan tunduk ke atas apa saja permintaan syarikat.

Hasil siasatan yang dijalankan ke atas kondisi kerja di Amazon menampakkan satu situasi sama di semua gudang Amazon; bagaimana pekerja Amazon takut untuk menghelakan nafas berehat walau sebentar.

Sistem Amazon yang dikawal komputer menghalang mereka daripada leka walau sekejap, memaksa pekerja untuk mengabaikan penat lelah dan ada kalanya keperluan ke tandas; hanya untuk memastikan pesanan selamat disediakan.

Untuk setiap satu minit, dua bungkusan perlu disiapkan dan kuota ini perlu kekal sepanjang masa pekerja bertugas. Seandainya terlewat, notis amaran akan dibunyikan di stesen kerja individu tersebut bagi menandakan pekerja mana yang terkebelakang dalam kuotanya.

Siasatan ke atas gudang buku Amazon di Staffordshire, United Kingdom menemui kumpulan pekerja yang terpaksa membuang air dalam botol hanya kerana takut kehilangan kerja. Ada yang terpaksa menahan lapar dan dahaga, bimbang mereka perlu ke tandas sewaktu tempoh shif mereka.

Insiden ribut salji di Kansas yang berlaku pada bulan November tahun 2018 memaksa kerajaan Kansas mengisytiharkan darurat di negeri tersebut. Semua penduduk diminta berkurung di dalam rumah kerana keadaan cuaca yang sangat buruk.

Namun bagi pekerja gudang Amazon di Kansas, mereka tetap diminta hadir bagi memastikan pesanan berjaya disiapkan. Mana-mana individu yang tiba lewat disebabkan salji yang menebal, diberikan pelepasan khas tetapi datang mesti datang.

Dalam pertengahan bulan April tahun 2020, mahkamah rayuan Perancis mengarahkan Amazon Perancis menutup operasi selepas kesatuan pekerja Amazon melaporkan tentang keadaan kerja yang tidak sihat, ekoran penularan wabak.

Amazon Perancis diarahkan untuk mewujudkan sistem keselamatan baru bagi memastikan keselamatan pekerja mereka dilindungi.

Reaksi Amazon pula nyata kurang senang didengari. Syarikat itu dilaporkan menerima perintah mahkamah itu tetapi tidak bersetuju dengan hujah yang mereka terima, bahawa Amazon gagal meletakkan keselamatan pekerja sebagai keutamaan.

Hujah ini pada penulis, tidak logik memandangkan kematian pertama pekerja Amazon akibat Covid-19 telah berlaku di Hawthorne, California pada 31 Mac 2020. Media Amerika Syarikat CBS melaporkan sehingga 10 Mei 2020, lebih 600 orang pekerja gudang Amazon disahkan positif jangkitan.

Berikutan tekanan-tekanan yang dihadapi, Amazon meminda peraturan mereka membenarkan pekerja bercuti tanpa had tanpa gaji sekiranya ingin melaksanakan kuarantin. Bagi menggalakkan pekerja datang bekerja, Amazon meningkatkan gaji minima mereka di Amerika Syarikat daripada $15 kepada $17 sehingga 30 Mei 2020.

Sebab utamanya adalah kerana Amazon tahu pekerja yang hilang, mudah diganti. Kedua, falsafah perniagaan Jeff Bezos sendiri yang meletakkan kepuasan pelanggan sebagai keutamaan nombor satu.

Obsesi Jeff Bezos dalam memastikan kehendak pelanggan sebagai prinsip nombor satu perjalanan syarikat Amazon, sedikit-sebanyak meminggirkan keutamaan pekerja.

Amazon adalah syarikat gergasi yang benar-benar percaya pekerja boleh diganti, tetapi wajah gembira pelanggan yang bertukar muram - tak dapat dijual beli. Kerana pelangganlah, Jeff Bezos menjadi individu terkaya dunia; bukan disebabkan penat lelah pekerjanya.


Kenapa Orang India dan Bali Berkongsi Satu Kalendar Yang Sama?

Salah satu bukti kemajuan tamadun manusia adalah melalui penciptaan sistem kiraan masa.

Hasilnya, tamadun itu mampu meramal pergerakan hari, bulan dan tahun membolehkan kepada penciptaan sistem kiraan yang mampu membantu manusia menganggarkan pergerakan masa dengan lebih tepat.

Daripada pengetahuan yang ada, lahirlah sistem kalendar yang memudahkan kita mengukur jarak masa tahun ke tahun. Wujud banyak jenis kalendar berbeza, ada yang sudah dianggap pupus dan ada yang masih diamalkan.

Kalendar Saka yang dicipta oleh masyarakat India merupakan antara sistem kalendar yang masih diamalkan, bukan sekadar mewakili sesuatu komuniti tertentu; sebaliknya merupakan kalendar rasmi negara India. Jika kita sekarang berada dalam tahun 2020, di India mereka kini turut berada dalam tahun 1942.

Dalam bahasa Melayu, kita menamakan kalendar ini sebagai kalendar Saka namun bagi masyarakat India, istilah rasminya adalah Shalivahana Saka - sempena nama Raja Shalivahana, seorang raja Empayar India yang berjaya menakluki jajahan luas di negara tersebut.

Kisah tentang Raja Shalivahana unik, kerana beliau adalah antara orang kebanyakan yang berjaya memecahkan tradisi masyarakat India naik dilantik menjadi Raja.

Anak seorang pembuat tembikar yang hidup susah sejak kecil di Kotilingala (kini), Shalivahana mula disanjung masyarakat di kawasan kelahirannya, selepas satu insiden rompakan yang berjaya digagalkan Shalivahana melibatkan cubaan menyamun kereta lembu milik penduduk yang membawa barang dagangan.

Daripada insiden itu Shalivahana mula dihormati dan diangkat sebagai ketua penduduk di situ, mula meluaskan pengaruhnya sehinggalah akhirnya naik menjadi Raja Shalivahana.

Selepas kemenangan melawan tentera Empayar Uijayini yang diketuai Raja Vikramaditya, Raja Shalivahana mengisytiharkan permulaan era baru yang dikenali sebagai Era Shalivahana pada tahun 78, memulakan hari pertama dalam kalendar Saka seterusnya menjadi titik tolak perkembangan empayar besar tersebut.

Penggunaan kalendar Saka mula perlahan selepas kejatuhan Empayar Shalivahana namun usaha untuk mengekalkan tradisi itu dimulakan kembali selepas kejatuhan kerajaan British di India.

Pada 22 Mac tahun 1957, jawatankuasa kalendar India dalam usaha mereformasikan identiti negara itu yang telah tergugat disebabkan campur tangan British - memilih untuk memperkenalkan kembali sistem kalendar Saka, secara rasmi diisytiharkan sebagai tarikh permulaan =kalendar Saka yang pada ketika itu sudah masuk tahun 1879.

Setiap tahun, masyarakat India akan memulakan hari pertama dalam kalendar Saka pada setiap 22 Mac mengikut kalendar Gregorian atau tarikh sebenarnya 1 Chaitra, nama bulan pertama dalam sistem kalendar tersebut.

Oleh kerana dikira menggunakan kiraan solar, jumlah hari yang ada dalam setahun kekal seiring dengan kalendar Gregorian. Dalam tahun lompat, tarikh 21 Mac akan diambil sebagai 1 Chaitra. Bagaimanapun jumlah hari yang terkandung dalam tiap-tiap bulan agak berbeza dengan sistem Gregorian.

Kerajaan India memilih untuk mengekalkan majoriti nama asal yang diperkenalkan semasa era Shalivahana, jadi kalendar Saka mempunyai nama bulan Chaitra, Vaisakha, Jyaistha, Asadha, Sravana, Bhadra, Asvina, Kartik, Agrahayana Pausa, Magha dan Phalguna.

Chaitra mempunyai 30 hari dalam sebulan, 31 dalam tahun lompat. Bulan seterusnya sehinggalah Bhadra mempunyai 31 hari dan bulan-bulan selebihnya mempunyai 30 hari.

Idea sebenar penggunaan kalendar Saka ini sebenarnya dimulakan oleh Perdana Menteri pertama India yang cukup terkenal, Jawaharlal Nehru bagi menyatukan sistem kiraan hari dalam aspek sivik, sosial dan lain-lain.

Dalam memilih kalendar yang sesuai untuk digunakan sekali dengan kalendar Gregorian, kerajaan India meletakkan syarat agar kalendar itu bebas daripada unsur agama serta mudah difahami masyarakat mereka.

India sebenarnya mempunyai beberapa jenis kalendar lain dalam tamadun mereka seperti kalendar Vikram, Tamil, Nepali dan sebagainya - tetapi hasil penelitian jawatankuasa yang ditubuhkan menyimpulkan bahawa kalendar Saka memberikan mereka identiti yang dicari serta persamaan dengan Gregorian yang akan memudahkan urusan.

Penggunaan rasminya dimulakan pada tarikh 1 Chaitra 1879 mengikut era Saka bersamaan dengan 22 Mac 1957.

Oleh kerana kedudukannya dalam sistem pentadbiran India sudah digazetkan, kewajipan untuk mengunakannya secara formal mula diamalkan selepas itu. Semua urusan rasmi kerajaan India menamakan tarikh menggunakan kalendar Saka (selain Gregorian) selain daripada penggunaan dalam hebahan media.

Pengunaan kalendar Saka bukan terhad kepada India semata-mata. Di Tibet, akibat daripada penaklukan Rana Bahadur Shah yang berlaku pada tahun 1769, Bahadur Shah memperkenalkan sistem kalendar Saka bagi menggantikan sistem kalendar Nepal yang ada pada ketika itu. Sehingga kini kalendar itu masih lagi digunakan di kalangan masyarakat Nepal.

Di Bali, Indonesia - akibat daripada pengaruh agama Hindu, kalendar Saka masih lagi diamalkan oleh mereka khasnya melibatkan sambutan yang dinamakan acara Nyepi. Pada setiap hari permulaan kalendar Saka di Bali, acara Nyepi akan dimulakan di mana penganut agama Hindu di Bali akan berpuasa dan memencilkan diri mereka.

Berbeza dengan kalendar Saka di India, kalendar di Bali mempunyai nama bulannya sendiri yang lebih mirip dengan dialek tempatan namun daripada segi sejarah dan kiraan, kedua-duanya menggunakan kaedah serupa. Upacara Nyepi yang disambut pula diambil daripada tradisi masyarakat Hindu di India yang meraikan acara yang dinamakan Ugadi.

Sehingga kini kedua-dua kelompok masyarakat di India dan Indonesia berkongsi perayaan ini, masih terus meraikan tradisi ini dengan suasana meriah sempena meraikan kehadiran 1 Chaitra di India atau 1 Kaso di Indonesia setiap tahun.


Bagaimana Pemimpin Sepanyol Menjadikan Covid-19 Alat Propaganda Politik

Salah satu perkara yang sangat dibimbangi semasa terjadinya wabak Covid-19, adalah ketidaktahuan politik dalam menguruskan wabak.

Ketidaktahuan boleh berlaku dalam beberapa cara seperti memiliki pemimpin yang jelas tidak berkeupayaan memimpin dan ada kalanya juga disebabkan pertelagahan politik yang berlaku di kalangan ahli politik negara itu.

Salah satu negara paling teruk terjejas disebabkan Covid-19 adalah Sepanyol.

Setakat ini, sudah lebih 25 ribu orang meninggal dunia di negara tersebut. Mereka turut berhadapan dengan purata jumlah kes tertinggi diantara semua negara yang terjejas teruk. Apa yang berlaku di Sepanyol dan apakah kaitan politik dengan semua ini?

Konflik politik wujud selepas keputusan pilihanraya Sepanyol tahun 2019, menyaksikan tiada pihak mendapat sokongan majoriti mengakibatkan pilihanraya terpaksa diadakan dua kali dalam tahun yang sama.

Ini mengakibatkan kerajaan Sepanyol gagal dibentuk selama 235 hari, sehinggalah sebuah parti kecil Podemos yang memegang 35 kerusi bersetuju untuk bergabung dengan parti sosialis PSOE yang memenangi kerusi terbanyak - membolehkan kerajaan minoriti dibentuk menjadikan kerajaan Sepanyol yang ada, agak tempang dari segi kuasanya.

Tidak dibantu gabungan pembangkang yang agak kuat dalam jumlah kerusi, menyebabkan wujud jurang ketara antara kerajaan dan pembangkang dalam menangani isu pandemik yang sedang melanda mereka.

Berbeza dengan negara lain di mana majoriti pihak pembangkang memilih untuk menghentikan sengketa bagi memberi ruang kepada kerajaan mengambil tindakan yang wajar; kerajaan Sepanyol sejak awal lagi perlu berdepan dengan tekanan demi tekanan seteru mereka.

Kondisi ini mengakibatkan banyak pihak di Sepanyol menjadikan musim Covid-19 sebagai cara meluaskan pengaruh dan kuasa, demi memastikan demokrasi 'terpelihara' dan pandemik dapat dikawal.

Undian bagi menentukan sokongan kepada Pedro Sanchez dari parti PSOE untuk jawatan Perdana Menteri Sepanyol, memberikan kemenangan tipis 167-165.

Kegagalan untuk mendapat majoriti mutlak dalam jumlah kerusi pilihanraya yang diperlukan, menyukarkan langkah kerajaan Sepanyol dalam membuat keputusan.

Pihak pembangkang Sepanyol sejak mula sudah mengkritik tindakan kerajaan membenarkan penganjuran perhimpunan Hari Wanita yang berlangsung pada 8 Mac, yang dianggap menjadi titik permulaan serangan demi serangan yang diterima kerajaan Sepanyol.

Kerajaan Sepanyol disifatkan lambat bertindak serta gagal melaksanakan tindakan dengan konsisten, kerap menukar-nukar keputusan sehingga menyebabkan situasi yang berlaku di Sepanyol menjadi bertambah buruk.

Beberapa pihak di bahagian pembangkang tidak segan-segan menuduh kerajaan Sepanyol khasnya Sanchez sendiri sebagai penipu, didakwa menyembunyikan angka kematian dek takut hilang kepercayaan orang ramai.

Pada peringkat awal, majoriti dewan sebulat suara bersetuju untuk membenarkan perintah darurat diperkenalkan kepada negara mereka bermula 14 Mac 2020. Serentak dengan pengumuman itu, kerajaan pusat Sepanyol diberikan kuasa sepenuhnya ke atas pentadbiran serta kawalan pergerakan orang ramai.

Walaupun diterima, langkah ini dikritik kerana akan menyebabkan kerajaan Sepanyol mampu melakukan keputusan langkah mengawal wabak yang perlu diambil, tanpa boleh dicabar. Pentadbir wilayah autonomi Sepanyol juga menyuarakan kebimbangan mereka hilang kawalan ke atas sistem kesihatan wilayah mereka, disebabkan pengisytiharan itu.

Kritikan mula lantang selepas kerajaan Sepanyol dikatakan gagal untuk mengawal wabak walaupun kuasa sudah diberikan, menyebabkan kredibiliti kerajaan Sepanyol mula dicabar secara terbuka.

Wakil parti konservatif Vox, pemegang kerusi ketiga terbesar Sepanyol secara terang-terang meminta agar Sanchez meletakkan jawatan pada bulan April 2020 atas dakwaan semasa pandemik melanda.

Disebabkan tekanan-tekanan yang diterima serta kritikan yang dihamburkan, usaha kerajaan Sepanyol untuk melaksanakan apa saja tindakan berdepan kesukaran kerana keputusan untuk memanjangkan darurat perlu mendapat undian majoriti di Parlimen.

Pihak pembangkang Sepanyol menyifatkan langkah darurat kerajaan Sepanyol sebagai kaedah yang akan menjahanamkan ekonomi negara mereka.

Penubuhan kerajaan Sepanyol hanya terjadi disebabkan campur tangan parti Podemos yang bergabung dengan parti PSOE.

Disebabkan itulah ketua parti Podemos, Pablo Iglesias yang kini menjadi Timbalan Perdana Menteri menjadi sasaran utama pembangkang bagi memberikan tekanan kepada kerajaan, untuk mewujudkan gabungan baru.

Cadangan Sanchez mahu mewujudkan perjanjian sementara antara kelapan-lapan parti pemegang kerusi bagi memudahkan pentadbiran semasa wabak, diberikan syarat mudah oleh dua parti pembangkang terbesar mereka PP dan Vox; Iglesias perlu dipecat terlebih dahulu dari jawatannya sebelum rundingan boleh dimulakan.

Pengaruh parti Podemos yang bersifat populis jelas kelihatan dalam usaha yang dijalankan pihak kerajaan Sepanyol, khasnya melibatkan kawalan Covid-19.

Dasar yang dijalankan didakwa pihak pembangkang yang lebih pro-kapitalis akan mengubah sistem ekonomi negara mereka, memerlukan perbelanjaan besar yang disalurkan terus untuk kegunaan sistem sosial serta diyakini akan mengganggu gugat hubungan sedia ada antara sektor awam dan swasta.

Walaupun berdepan kritikan pembangkang, langkah kerajaan Sepanyol mendapat sokongan penuh rakyat mereka.

Hasil kaji selidik yang dijalankan agensi penyelidikan mendapati 9 daripada 10 warga Sepanyol percaya tindakan pembangkang Sepanyol agak keterlaluan dan mengharapkan agar kerjasama antara semua pihak dapat dibentuk, bagi meringankan beban yang ditanggung kerajaan.

Usaha kerajaan Sepanyol untuk mewujudkan kerjasama sehingga kini masih belum berjawab. Langkah untuk memanjangkan perintah darurat terus dikritik pihak pembangkang, yang berpendapat durasi yang sudah dibenarkan sudah memadai.

Alasan mereka, kerajaan Sepanyol sendiri sudah mula membenarkan warga Sepanyol keluar bersayart, jadi kenapa kerajaan perlu untuk terus menjalankan sekatan?

Pada 10 April 2020, kerajaan Sepanyol berjaya mendapatkan kelulusan parlimen bagi memanjangkan tempoh darurat dengan sokongan pecahan wakil pembangkang. Dua parti pembangkang terbesar memilih untuk tidak menyokong. Situasi ini kekal dalam undian seterusnya pada 26 April 2020.

Pada 5 Mei 2020, parlimen Sepanyol sekali lagi bersidang bagi menentukan sama ada perlu atau tidak darurat dilanjutkan. Kali ini harga yang dibayar kerajaan Sepanyol agak besar bagi memastikan mereka menerima majoriti.

Persetujuan itu hanya diterima selepas kerajaan pusat Sepanyol berjanji untuk mendapatkan persetujuan konsensus bersama wilayah-wilayah autonomi di serata Sepanyol dalam melaksanakan kaedah kawalan pergerakan bagi mengawal Covid-19, berbanding mampu bertindak sendiri sebelum ini.

Kerajaan Sepanyol juga bersetuju untuk mewujudkan kerjasama dengan sebuah parti pembangkang Ciudadanos, dalam mengurus, mentadbir dan menyelia pandemik teruk yang melanda negara mereka.

Hanya selepas persetujuan itu dimeterai, barulah kerajaan Sepanyol berjaya memanjangkan tempoh darurat di Sepanyol sehingga 23 Mei 2020 demi memastikan wabak benar-benar berakhir.

Sama ada perlu dipanjangkan sekali lagi selepas itu, entahlah. Yang jelas dalam musim wabak sekalipun, setiap undi - mesti ada harganya.


Benarkah 'Mandat Rakyat' Dirampas Apabila Kerajaan Bertukar?

Kami di Iluminasi kurang gemar untuk membicarakan tentang bab-bab sentimen politik, melainkan tentang fakta politik. Ini kerana dalam politik, terlalu banyak faktor spekulasi serta ketidak tahuan yang ada - membuatkan banyak isu dalam politik, perlu dinilai secara spekulatif.

Salah satu propaganda terhangat yang sedang dimainkan ketika ini adalah isu bagaimana mandat rakyat dirampas, selepas kerajaan Pakatan Harapan (PH) terkubur dan kerajaan Perikatan Nasional (PN) berjaya dibentuk.

Ada yang mengapi-apikan persepsi orang ramai dengan mengatakan kerajaan hari tidak sah, tidak mendapat undi seterusnya tidak mengangkat mandat sebenar rakyat. Benarkah dakwaan itu? Kami cuba kupas kebenaran propaganda itu dalam artikel ini.

Dalam politik di mana propaganda dan agenda boleh menyebabkan berlakunya pergaulan antara emosi dengan fakta, agak sukar untuk kita menamakan pihak yang salah atau betul.

Tetapi dalam hal 'mandat rakyat' telah dirampas, penulis sangat yakin untuk mengatakan tidak ada apa-apa mandat pun yang dirampas, akibat pertukaran kerajaan tempohari. Ini kerana naiknya kerajaan baru iaitu kerajaan Perikatan Nasional adalah melalui saluran yang betul.

Pihak pendokong PH boleh menyebutkan bahawa kerajaan PN tidak sah kerana berlakunya 'lompat parti' atau 'pengkhianatan' yang menyebabkan PN mampu terbentuk, dari segi teknikal dan undang-undang, perkara itu tidak salah berlaku dalam perlembagaan Malaysia.

Apatah lagi sudah banyak insiden 'lompat parti' turut melibatkan pimpinan PH yang datang daripada pihak lain, diterima masuk dengan tangan terbuka kerana berjaya melemahkan lawan dan memperkuatkan angka sendiri.

Kenapakah perbuatan 'lompat parti' hanya dikecam dalam waktu tertentu, tetapi tidak dikecam apabila menguntungkan pihak kita?

Untuk menyalahkan pihak lain yang lompat melompat, PH harus menerima hakikat semasa mereka menjadi kerajaan pun pihak mereka mempertahankan lompat parti sebagai sah.

Dr. Abdul Aziz Bari, seorang pakar perlembagaan yang juga ADUN Tebing Tinggi di Perak mewakili parti DAP menyifatkan menghalang seseorang lompat parti adalah bertentangan dengan prinsip demokrasi berparlimen berasaskan Westiminster yang kita amalkan.

Beliau menambah - adalah menjadi hak seseorang wakil rakyat untuk keluar parti, menukar parti atau meninggalkan parti menjadi wakil bebas.

Dari segi etikanya, nampak lompat parti sebagai satu perkara yang melanggar etika namun kita perlu mula menerima perkara ini dengan tangan terbuka. Apatah lagi apabila wakil rakyat yang kita undi turut terlibat sama.

Adakah anda merasakan lompat parti itu sesuatu yang keji dan adakah anda menganggap seandainya wakil rakyat anda lompat parti, dia mengkhianati mandat yang anda berikan kepada beliau? Perkara itu terpulang kepada penilaian anda kerana seperti penulis nyatakan di atas - politik ini gabungan emosi dan perkara teknikal.

Namun kita harus sedar, apabila kita mengundi seseorang itu - kita sebenarnya sedang mempertaruhkan keyakinan dan harapan kita kepada beliau. Ini kerana dialah pemegang sebenar mandat dari anda. Bukan kerajaan, tetapi dia.

Kita mengundi bukan untuk memilih kerajaan - kita mengundi kerana kita memilih wakil rakyat yang akan mewakili kita di peringkat negeri dan juga Parlimen.

Jadi seandainya wakil rakyat yang ada pilih melakukan lompat parti atau telah mengakibatkan tumbangnya sebuah kerajaan, dia melakukannya atas mandat yang telah kita berikan kepada mereka. Segala keputusan yang mereka ambil akan dibuat berdasarkan kepada apa yang mereka rasakan baik untuk penduduk yang telah mengundi dia.

Soal mandat dirampas tidak sepatutnya ditimbulkan - kerana setiap Ahli Dewan Undangan Negeri dan Ahli Parlimen di setiap negeri, merupakan pemegang mandat pengundi masing-masing.

Adakah mereka masih lagi ADUN dan Ahli Parlimen anda selepas kerajaan bertukar? Tidak. Yang terbubar hanyalah barisan kabinet kerajaan yang dipilih bukan oleh rakyat, sebaliknya dilakukan Perdana Menteri selepas beliau mendapat perkenan YDP Agong.

Sekali lagi, mari kita bincangkan isu ini dari segi teknikal dan bukan emosi. Kita imbau semula apa yang telah berlaku sehingga pembentukan kerajaan Perikatan Nasional berjaya dilakukan.

Tun Mahathir Mohamad menyerahkan surat perletakan jawatan beliau kepada pihak Istana Negara dan perletakan jawatan itu diterima sah. Secara automatik kabinet Pakatan Harapan perlu dibubarkan dan semua pemegang jawatan Menteri serta Timbalan Menteri hilang portfolio mereka.

Disebabkan ketiadaan Kabinet serta jemaah Menteri, kerajaan baru perlu dibentuk. Bagi membolehkan kerajaan baru dibentuk, seorang individu yang diyakini YDP Agong mempunyai sokongan majoriti perlulah menampilkan diri dan YDP Agong perlulah memastikan tuntutan ini sahih.

Seperti yang kami jelaskan dalam artikel kami sebelum ini - YDP Agong tidak mempunyai kuasa untuk menolak calon yang berjaya meyakinkan Baginda dia adalah pemegang kerusi majoriti.

Disebabkan oleh kemelut politik yang melanda, pihak Istana Negara memilih cara paling mudah untuk mengenalpasti siapakah nama yang patut diangkat sebagai Perdana Menteri.

Kesemua 222 Ahli Parlimen Malaysia yang diundi oleh anda dipertanggungjawabkan untuk menamakan seorang calon Perdana Menteri ke 8 negara kita melalui sesi temubual. Hasilnya, pihak Istana Negara dan YDP Agong khasnya mendapati Tan Sri Muhyddin Yassin merupakan pemegang majoriti kerusi seterusnya bersetuju untuk melantik beliau.

Tidak ada apa-apa yang meragukan dalam keputusan yang telah dicapai oleh pihak Istana Negara, kerana dalam setiap perkara melibatkan perlantikan Perdana Menteri, YDP Agong perlu mengambil sikap 'apolitical' di mana Baginda tidak boleh berat sebelah kepada mana-mana pihak.

Apa yang menyebabkan ketidak puasan hati sesetengah pihak adalah ura-ura yang berlegar menyebut bahawa individu lain yang sepatutnya memegang majoriti, namun namanya tidak diumum sebagai bakal Perdana Menteri berdasarkan kepada perkiraan pihak itu sendiri.

Kami tidak gemar melayan ura-ura sebegitu kerana dalam zaman teknologi seperti sekarang, mudah untuk sesiapapun memulakan khabar angin yang tidak ada asasnya.

Ura-ura itu diperhangatkan lagi dengan beberapa pandangan yang dikongsikan oleh pimpinan gabungan tertentu, yang menyifatkan YDP Agong gagal menemui majoriti jelas dalam kiraan. Seperti biasa, sumber maklumat yang dikongsikan tidak disebutkan.

Apa yang jelas pada penulis - daripada bermulanya detik perletakan jawatan PM ke 7 sehinggalah majlis angkat sumpah PM ke 8; tidak ada apa-apa isu yang menunjukkan berlakunya ketidak adilan ke atas pemilihan calon PM.

Pihak Pakatan Harapan gagal dalam membuktikan jumlah sokongan ke atas calon mereka yang penulis sendiri kurang pasti siapa sebenarnya, sementara Tan Sri Muhyiddin Yassin berjaya dibantu oleh gabungan beberapa parti besar.

Berapa lama Perikatan Nasional akan kekal, belum kita tahu masa depannya tetapi jelas pada penulis tidak ada berlaku pengkhianatan ke atas mandat rakyat, disebabkan oleh pertukaran kerajaan yang berlaku. Kerajaan Perikatan Nasional ketika ini adalah kerajaan yang naik secara sah, membawa bersama mandat rakyat - walaupun secara lompat-melompat.


China Ingin Realisasikan Terusan Kra Bagi Menggantikan Selat Melaka

Selepas kematian Mao Zedong pada tahun 1976, pemerintahan China diambil alih oleh Deng Xiaoping yang naik menggantikan tokoh yang terkenal dengan gelaran 'Pengerusi Mao.' Di bawah Xiaoping, China memulakan dasar yang mengubah negara mereka menjadi kuasa ekonomi dunia yang boleh kita lihat ketika ini.

Walau bagaimanapun, disebabkan perkembangan ekonomi yang terlalu pesat - kebergantungan China kepada hasil minyak semakin bertambah. Ini menyebabkan China menjadi negara pengimport minyak terbesar dunia pada tahun 2017, majoriti bekalan minyak mereka datang daripada negara Asia Barat serta Angola.

Untuk bekalan minyak tiba ke China, semua kapal perlu melalui Selat Melaka. Selat sempit ini merupakan satu kawasan yang sangat strategik untuk mana-mana negara mencipta sekatan, menghalang bekalan minyak hadir ke negara itu sekiranya situasi ketidakstabilan politik timbul.

Berikutan tekanan yang wujud disebabkan kebergantungan negara mereka kepada Selat Melaka, kerajaan China menamakan situasi yang mereka hadapi sebagai 'The Malacca Dilemma' atau 'Dilema Selat Melaka.'

Walaupun sudah bergelar kuasa besar dunia yang digeruni serta disegani, satu kebimbangan utama kerajaan China adalah seandainya berlaku kegagalan di pihak mereka dalam memastikan cara hidup masyarakat China yang telah mereka bangunkan, gagal dikekalkan.

Kebergantungan China dengan laluan perdagangan lautan khasnya Selat Melaka telah dibincangkan secara teliti semasa persidangan di antara pimpinan Parti Komunis China (CCP) pada tahun 2003.

Diistilahkan sebagai 'Maliujia kunju', Presiden China ketika itu Hu Jintao menamakan satu per satu ancaman seandainya laluan perdagangan Selat Melaka dikuasai oleh kuasa asing yang cuba mengawal secara tidak rasmi navigasi yang berlaku dalam laluan selat tersebut; secara tersirat merujuk kepada Amerika Syarikat.

Selepas persidangan tersebut, China memulakan gerakan bagi 'memecahkan' dilema yang melanda mereka secara besar-besaran; agar kebergantungan mereka kepada Selat Melaka dapat dikurangkan.

Antara langkah yang telah diperkenalkan adalah mula menggunakan laluan perdagangan alternatif serta menambah jumlah pembekal minyak dan tenaga yang berurusan dengan China.

Sejak zaman dahulu, kepentingan Selat Melaka sebagai laluan perdagangan sudah diperkatakan kerajaan-kerajaan dunia; reputasi itu kekal sehingga ke hari ini.

China menamakan Selat Melaka sebagai laluan terpenting komunikasi lautan di dunia, kerana menghubungkan Lautan Hindi dan Lautan Pasifik serta Asia Tenggara dan Asia Timur.

Mempunyai kepanjangan 1100km serta lebar 400km, Selat Phillip yang terletak di Singapura menjadi titik sempit laluan ini dengan hanya kelebaran 2.6 km. Banyak ekonomi negara dunia seperti China, Jepun, Korea Selatan dan Taiwan bergantung dengan laluan ini sebagai sumber bekalan dan tenaga.

Selat Melaka merupakan laluan perdagangan lautan paling sibuk di dunia namun selat itu juga mempunyai satu masalah.

Dibeberapa lokasi yang dikenalpasti, tahap kedalamannya cetek untuk laluan kategori kapal tertentu; menyebabkan pedagang perlu memastikan berat kapal mereka sesuai dengan paras air yang ada di sepanjang selat itu.

Untuk kapal yang melebihi muatan, mereka perlu melalui jalan jauh merentasi Lombok di Indonesia sebelum kembali berpusing menghala ke Asia Timur, menambahkan lagi kos dan masa perjalanan.

Selepas pembukaan Terusan Suez pada tahun 1869, kepentingan Selat Melaka semakin bertambah sebagaii penghubung utama di antara Eropah dan kawasan Asia Pasifik.

Demi melindungi kepentingan Selat Melaka, Konvensyen Undang-Undang Laut Pertubuhan Bangsa-Bangsa Bersatu yang bersidang pada tahun 1982 bersetuju untuk meletakkan Selat Melaka sebagai 'laluan antarabangsa' bagi memastikan tidak ada pihak dibenarkan mengawal atau memonopoli laluan tersebut demi kepentingan mereka.

Disebabkan kebergantungan Selat Melaka kepada mereka, kerajaan China memutuskan hendak tak hendak mereka perlu mencari jalan bagi menyelesaikan masalah yang sedang atau bakal mereka hadapi.

Satu cara yang mereka gunakan melalui inisiatif One Belt One Road yang telah menjadi gagasan utama mereka hampir 10 tahun.

Untuk mengurangkan kebergantungan mereka kepada bekalan minyak dari Selat Melaka, China menjadikan projek pembinaan saluran minyak dan gas yang merentasi Myanmar sebagai tunjang utama mereka; menghubungkan terus dengan Kazakhstan sebagai pembekal utama sumber minyak dan gas saluran itu.

Projek pembinaan infrastruktur di Pakistan yang ditunjangi China berjaya membuka Koridor Ekonomi Pakistan-China, menghubungan Pelabuhan Gwadar di Pakistan dan Xinjiang di China melalui tiga cara; lebuhraya, laluan keretapi dan saluran gas.

Untuk menyelesaikan titik sempit itu, China berhasrat menjadikan negara kita sebagai pusat transit melalui pembinaan saluran gas dan jalinan keretapi yang akan menghubungkan bahagian timur dan barat Semenanjung Malaysia.

Jalinan baru ini membolehkan kargo serta bekalan tidak lagi perlu melalui Selat Philip di Singapura melalui laut, sebaliknya terus merentasi bahagian tengah Semenanjung Malaysia, menjimatkan masa dan kos pengangkutan.

Walaupun begitu, di antara semua langkah yang dirancang China - idea paling mudah China menyelesaikan dilema Selat Melaka, adalah meneruskan pembinaan terusan baru yang dinamakan sebagai Terusan Kra di Thailand.

Idea untuk membina terusan merentasi negara Thai ini bukanlah satu idea baru sebaliknya pernah cuba diusahakan kerajaan Siam 400 tahun dahulu semasa pemerintahan Raja Narai.

Kerajaan Thailand sendiri telahpun menjalankan kajian pada tahun 2001 bagi mengenalpasti tahap keberkesanan seandainya terusan itu diwujudkan, daripada faktor ekonomi, keselamatan dan juga kesan ke atas negara serantau.

Kajian kerajaan Thailand membuktikan pembinaan terusan Kra mampu meningkatkan tahap ekonomi Thailand serta meletakkan negara mereka menjadi laluan penting perdagangan dunia, memintas kita dan Singapura.

Namun, penghalang utama untuk Thailand merealisasikan impian itu adalah kekangan bajet. Disebabkan itulah tawaran China untuk membantu Thailand membina terusan itu merupakan satu tawaran yang sangat menarik.

Dengan pembinaan terusan itu, jarak perjalanan yang akan melalui Selat Melaka ketika ini dapat dipendekkan sehingga 1125 km serta menaiktaraf Thailand sebagai 'pintu masuk dan keluar' laluan laut utama dunia.

Banyak pihak di Thailand mengkritik idea projek itu kerana dirasakan akan menyerahkan kedaulatan negara sendiri, kerana China akan bertindak sebagai pemodal yang sudah pastilah enggan hilang kawalan ke atas projek gergasi mereka begitu saja.

Setakat ini, kawasan yang dirasakan paling sesuai untuk pembinaan terusan itu bermula di Krabi yang akan menghubungkan Laut Andaman, melalui Trang, Phattalung, Nakhon sebelum berakhir di Songkhla di Laut China Selatan; membentuk sebuah garis yang dilabelkan sebagai garis 9A, mempunyai panjang 128 km, lebar 400 meter dan kedalaman 30 meter.

Projek yang dianggarkan akan menelan belanja RM120 billion dan mengambil masa 10 tahun untuk disiapkan, setakat ini belum mendapat persetujuan Thailand. Isu ini masih diperdebatkan.

Malaysia pula mengambil pendekatan tidak membantah dalam isu ini, walaupun kita akan menjadi antara yang terjejas seandainya projek mega ini direalisasikan.

Adakah China telah menemui kunci dan solusi kepada masalah Dilema Selat Melaka mereka? Sehingga kini nampaknya belum lagi kerana perbincangan di pihak Thailand masih belum benar-benar bermula.

Apa yang jelas China nampak seakan enggan berhenti walau seminit pun cuba menyelesaikan dilema besar yang sekian lama menghantui mereka.

Pada bulan Januari tahun 2020, gabungan pihak kerajaan dan pembangkang Thailand yang menyokong projek ini, berjaya mendesak kerajaan Thailand menubuhkan suruhanjaya bagi mengkaji berbaloikah projek ini - dikatakan keperluan demi masa depan Thailand.

Apa kesannya kelak tidak siapa mampu ramalkan, kerana yang terkesan adalah kita, Singapura dan khasnya Thailand yang akan berkorban demi kepentingan rakyat China.

The Malacca Dilemma: A hindrance to Chinese Ambitions in the 21st Century


5 Negara Paling Lambat Menubuhkan Kerajaan Selepas Pilihanraya

Dalam sistem demokrasi berasaskan pilihanraya, semua individu yang layak boleh menubuhkan parti seterusnya cuba bertanding dalam pilihanraya.

Bagaimanapun, disebabkan oleh kebebasan ini - dibeberapa negara, akan berlaku lambakan parti politik yang masuk bertanding merebut kerusi, sehinggakan sukar untuk sesebuah kerajaan berjaya dibentuk disebabkan oleh keperluan memuas hatikan semua pihak yang terlibat.

Dalam situasi ini yang seringkali dinamakan sebagai 'hung parliament' atau parlimen tergantung, akan berlaku kelambatan ketara dalam usaha menemui kata sepakat bagi membolehkan kerajaan dibentuk. Kita belum pernah berhadapan keadaan itu, tetapi bagi beberapa negara lain lain pula ceritanya.

Di antara kelima-lima peristiwa dalam artikel ini, konflik politik di Belanda berlaku paling awal selepas pilihanraya umum yang diadakan pada bulan Mei 1977.

Daripada 150 kerusi yang dipertandingkan, parti Buruh (PvdA) mendapat 53 kerusi dan pencabar terdekatnya parti Demokratik Kristian (CDA) mendapat 49 kerusi.

Selepas beberapa bulan cuba mencapai persetujuan melalui perbincangan antara parti PvdA dan CDA menemui jalan buntu, CDA mengambil langkah menjalinkan kerjasama dengan parti ketiga terbesar VVD yang menguasai 28 kerusi.

Ekoran penggabungan dua parti itu dalam satu payung, dua buah parti lain melompat menyertai gabungan itu - membolehkan mereka menjadi gabungan terbesar. Dries van Agt daripada parti CDA naik menjadi Perdana Menteri pada tarikh 19 Disember 1977 selepas 208 hari kerajaan Belanda gagal dibentuk.

Negara Sepanyol menjadi antara negara paling bermasalah dalam menubuhkan kerajaan selepas pilihanraya. Insiden yang berlaku pada tahun 2019 di mana berlakunya kegagalan untuk menubuhkan kerajaan dalam tempoh 235 hari bagaimanapun bukanlah yang paling teruk. Kita lihat yang lebih panjang selepas ini ya!

Dalam pilihanraya umum Sepanyol bulan April tahun 2019, keputusan pilihanraya menyaksikan tiada parti yang berjaya mendapat 176 kerusi daripada 350 yang ada, bagi membentuk majoriti mudah. Disebabkan tiada kesepakatan, kerajaan Sepanyol gagal dibentuk sehinggakan sebuah lagi pilihanraya terpaksa diadakan pada bulan November 2019.

Sama seperti pilihanraya lebih awal, tiada majoriti didapati. Hasil perbincangan serta sikap mengalah parti pro kemerdekaan Catalan, akhirnya Pedro Sanchez diangkat menjadi Perdana Menteri, selepas membentuk kerjasama dengan parti Podeimos yang memenangi 35 kerusi. Beliau memenangi undian Kongres pada 7 Januari 2020, membolehkan dia naik sebagai Perdana Menteri Sepanyol yang baru selepas tertangguh 235 hari.

Semasa konflik politik berlaku di Iraq pada tahun 2010, tempoh 289 hari yang dicatatkan merupakan rekod dunia sesebuah negara tiada kerajaan selepas pilihanraya diadakan. Bagaimanapun, rekod itu nyata tidak dapat bertahan lama.

Dalam pilihanraya tahun 2010 yang diadakan pada bulan Mac, 325 kerusi dipertandingkan dengan tiga parti terbesar berjaya memenangi 91, 89 dan 70 kerusi - jauh daripada angka majoriti 163 yang diperlukan.

Pelbagai syarat dan permintaan yang dikenakan parti serta setiap parti mempunyai calon sendiri untuk menjawat jawatan Perdana Menteri, melambatkan usaha pembentukan kerajaan.

Hanya selepas penyusunan semula serta penggabungan dua parti terbesar yang membantu mewujudkan gabungan 159 kerusi, barulah Nouri al-Maliki naik menjadi Perdana Menteri mewujudkan kerajaan campuran antara puak Sunni, Syiah dan Kurdish.

Sekiranya anda ingin melihat keajaiban yang boleh berlaku kepada sebuah negara yang tiada kerajaan - lihat apa berlaku kepada Sepanyol selepas pilihanraya umum negara itu bagi tahun 2015-2016. Keputusan pilihanraya yang diadakan pada 21 Disember 2015 mengakibatkan tiada parti mendapat majoriti  daripada 350 kerusi.

Bagi membolehkan kekusutan dirungkaikan, Raja Sepanyol membenarkan pilihanraya semula diadakan pada 26 Jun 2016, namun keputusan hampir serupa diperolehi!

Hanya selepas krisis dalaman parti Sosialis yang mendapat jumlah kedua kerusi terbesar dalam pilihanraya berjaya menendang keluar beberapa pihak, barulah parti Sosialis bersetuju untuk bekerjasama dengan People's Party, pemegang kerusi terbesar bagi mewujudkan kerajaan minoriti.

Kerajaan di bawah Mariano Rajoy berjaya dibentuk pada 29 Oktober 2016, selamat mengangkat sumpah pada 31 Oktober dua hari selepas itu. Ini menandakan rakyat Sepanyol terpaksa menunggu selama 314 hari untuk menerima kerajaan baru.

Apa yang lucu, semasa ketiadaan kerajaan - kadar pengangguran di negara itu dikatakan menurun.

Rekod setakat ini dipegang negara Belgium selepas selesai pilihanraya pada 13 Jun 2010. Keputusan pilihanraya yang terlalu rawak memberikan kerusi kepada 11 parti dengan setiap parti tidak ada yang memenangi lebih 20% daripada kerusi dipertandingkan.

Isunya bermula daripada isu pembahagian kawasan mengundi antara kumpulan Flanders yang mengamalkan tradisi Belanda dan seteru mereka, Francophones yang mahu mengekalkan tradisi Perancis di wilayah yang dinamakan Brussels-Capital Region and Halle-Vilvoorde sejak tahun 2007.

Konflik budaya ini memberi tekanan pada kerajaan Belgium seterusnya mengakibatkan kabinet dibubarkan dan pilihanraya diadakan. Sentimen etnik dan budaya itu dibawa ke pusat mengundi, mengakibatkan pola pengundian yang terlalu rawak didorong perasaan ingin memastikan budaya sendiri tidak ditelan lawan.

Pelbagai usaha perbincangan dijalankan oleh Raja Belgian, Raja Albert II bagi mencapai jalan keluar antara pihak-pihak terlibat tetapi semuanya mengambil sikap keras kepala. Persetujuan yang dicapai dengan bantuan wakil parti Sosialis Belgium, Elio Di Rupo sebagai orang tengah.

Hasilnya, Di Rupo naik menjadi Perdana Menteri Belgium pada 6 Disember 2011 membentuk kerajaan hanya selepas 541 hari.